pli: Atha imasmiṁ jambudīpe tiṇakaṭṭhasākhāpalāsaṁ parikkhayaṁ pariyādānaṁ gaccheyya.


nikaya: sn

layer: root

title_pli: Saṁyutta Nikāya 56.36 4. Sīsapāvanavagga

pli: Ito bahutarā kho, bhikkhave, mahāsamudde sukhumakā pāṇā, ye na sukarā sūlesu āvunituṁ.


pli: Taṁ kissa hetu?


pli: Sukhumattā, bhikkhave, attabhāvassa.


pli: Evaṁ mahā kho, bhikkhave, apāyo.


pli: Evaṁ mahantasmā kho, bhikkhave, apāyasmā parimutto diṭṭhisampanno puggalo ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Chaṭṭhaṁ.


title_pli: Saṁyutta Nikāya 56.37 4. Sīsapāvanavagga

pli: Saṁyutta Nikāya 56.37


pli: 4. Sīsapāvanavagga


pli: Paṭhamasūriyasutta


pli: “Sūriyassa, bhikkhave, udayato etaṁ pubbaṅgamaṁ etaṁ pubbanimittaṁ, yadidaṁ—aruṇuggaṁ.


pli: Evameva kho, bhikkhave, bhikkhuno catunnaṁ ariyasaccānaṁ yathābhūtaṁ abhisamayāya etaṁ pubbaṅgamaṁ etaṁ pubbanimittaṁ, yadidaṁ—sammādiṭṭhi.


pli: Tassetaṁ, bhikkhave, bhikkhuno pāṭikaṅkhaṁ:


pli: ‘idaṁ dukkhan’ti yathābhūtaṁ pajānissati …pe… ‘ayaṁ dukkhanirodhagāminī paṭipadā’ti yathābhūtaṁ pajānissati.


pli: Sattamaṁ.


title_pli: Saṁyutta Nikāya 56.38 4. Sīsapāvanavagga

pli: Saṁyutta Nikāya 56.38


pli: Dutiyasūriyasutta


pli: “Yāvakīvañca, bhikkhave, candimasūriyā loke nuppajjanti, neva tāva mahato ālokassa pātubhāvo hoti mahato obhāsassa.


pli: Andhatamaṁ tadā hoti andhakāratimisā.


pli: Neva tāva rattindivā paññāyanti, na māsaddhamāsā paññāyanti, na utusaṁvaccharā paññāyanti.


pli: Yato ca kho, bhikkhave, candimasūriyā loke uppajjanti, atha mahato ālokassa pātubhāvo hoti mahato obhāsassa.


pli: Neva andhakāratamaṁ tadā hoti na andhakāratimisā.


pli: Atha rattindivā paññāyanti, māsaddhamāsā paññāyanti, utusaṁvaccharā paññāyanti.


pli: Evameva kho, bhikkhave, yāvakīvañca tathāgato loke nuppajjati arahaṁ sammāsambuddho, neva tāva mahato ālokassa pātubhāvo hoti mahato obhāsassa.


pli: Neva tāva catunnaṁ ariyasaccānaṁ ācikkhaṇā hoti desanā paññāpanā paṭṭhapanā vivaraṇā vibhajanā uttānīkammaṁ.


pli: Yato ca kho, bhikkhave, tathāgato loke uppajjati arahaṁ sammāsambuddho, atha mahato ālokassa pātubhāvo hoti mahato obhāsassa.


pli: Neva andhatamaṁ tadā hoti na andhakāratimisā.


pli: Atha kho catunnaṁ ariyasaccānaṁ ācikkhaṇā hoti desanā paññāpanā paṭṭhapanā vivaraṇā vibhajanā uttānīkammaṁ.


pli: Katamesaṁ catunnaṁ?


pli: Dukkhassa ariyasaccassa …pe… dukkhanirodhagāminiyā paṭipadāya ariyasaccassa.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Aṭṭhamaṁ.


title_pli: Saṁyutta Nikāya 56.39 4. Sīsapāvanavagga

pli: Saṁyutta Nikāya 56.39


pli: 4. Sīsapāvanavagga


pli: Indakhīlasutta


pli: “Ye hi keci, bhikkhave, samaṇā vā brāhmaṇā vā ‘idaṁ dukkhan’ti yathābhūtaṁ nappajānanti …pe…


pli: ‘ayaṁ dukkhanirodhagāminī paṭipadā’ti yathābhūtaṁ nappajānanti, te aññassa samaṇassa vā brāhmaṇassa vā mukhaṁ ullokenti:


pli: ‘ayaṁ nūna bhavaṁ jānaṁ jānāti, passaṁ passatī’ti.


pli: Seyyathāpi, bhikkhave, tūlapicu vā kappāsapicu vā lahuko vātūpādāno same bhūmibhāge nikkhitto.


pli: Tamenaṁ puratthimo vāto pacchimena saṁhareyya, pacchimo vāto puratthimena saṁhareyya, uttaro vāto dakkhiṇena saṁhareyya, dakkhiṇo vāto uttarena saṁhareyya.


pli: Taṁ kissa hetu?


pli: Lahukattā, bhikkhave, kappāsapicuno.


pli: Evameva kho, bhikkhave, ye hi keci samaṇā vā brāhmaṇā vā ‘idaṁ dukkhan’ti yathābhūtaṁ nappajānanti …pe…


pli: Adiṭṭhattā, bhikkhave, catunnaṁ ariyasaccānaṁ.


pli: Ye ca kho keci, bhikkhave, samaṇā vā brāhmaṇā vā ‘idaṁ dukkhan’ti yathābhūtaṁ pajānanti …pe…


pli: ‘ayaṁ dukkhanirodhagāminī paṭipadā’ti yathābhūtaṁ pajānanti, te na aññassa samaṇassa vā brāhmaṇassa vā mukhaṁ ullokenti:


pli: Seyyathāpi, bhikkhave, ayokhīlo vā indakhīlo vā gambhīranemo sunikhāto acalo asampakampī.


pli: Puratthimāya cepi disāya āgaccheyya bhusā vātavuṭṭhi, neva saṅkampeyya na sampakampeyya na sampacāleyya; pacchimāya cepi disāya …pe… uttarāya cepi disāya …pe… dakkhiṇāya cepi disāya āgaccheyya bhusā vātavuṭṭhi, neva saṅkampeyya na sampakampeyya na sampacāleyya.


pli: Gambhīrattā, bhikkhave, nemassa sunikhātattā indakhīlassa.


pli: Evameva kho, bhikkhave, ye ca kho keci samaṇā vā brāhmaṇā vā ‘idaṁ dukkhan’ti yathābhūtaṁ pajānanti …pe…


pli: ayaṁ dukkhanirodhagāminī paṭipadā’ti yathābhūtaṁ pajānanti, te na aññassa samaṇassa vā brāhmaṇassa vā mukhaṁ ullokenti:


pli: Sudiṭṭhattā, bhikkhave, catunnaṁ ariyasaccānaṁ.


pli: Katamesaṁ catunnaṁ?


pli: Dukkhassa ariyasaccassa …pe… dukkhanirodhagāminiyā paṭipadāya ariyasaccassa.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Navamaṁ.


title_pli: Saṁyutta Nikāya 56.4 1. Samādhivagga

pli: Saṁyutta Nikāya 56.4


pli: 1. Samādhivagga


pli: Dutiyakulaputtasutta


pli: “Ye hi keci, bhikkhave, atītamaddhānaṁ kulaputtā sammā agārasmā anagāriyaṁ pabbajitā yathābhūtaṁ abhisamesuṁ, sabbe te cattāri ariyasaccāni yathābhūtaṁ abhisamesuṁ.


pli: Ye hi keci, bhikkhave, anāgatamaddhānaṁ kulaputtā sammā agārasmā anagāriyaṁ pabbajitā yathābhūtaṁ abhisamessanti, sabbe te cattāri ariyasaccāni yathābhūtaṁ abhisamessanti.


pli: Ye hi keci, bhikkhave, etarahi kulaputtā sammā agārasmā anagāriyaṁ pabbajitā yathābhūtaṁ abhisamenti, sabbe te cattāri ariyasaccāni yathābhūtaṁ abhisamenti.


pli: Katamāni cattāri?


pli: Dukkhaṁ ariyasaccaṁ, dukkhasamudayaṁ ariyasaccaṁ, dukkhanirodhaṁ ariyasaccaṁ, dukkhanirodhagāminī paṭipadā ariyasaccaṁ.


pli: Ye hi keci, bhikkhave, atītamaddhānaṁ kulaputtā sammā agārasmā anagāriyaṁ pabbajitā yathābhūtaṁ abhisamesuṁ …pe…


pli: abhisamessanti …pe…


pli: abhisamenti, sabbe te imāni cattāri ariyasaccāni yathābhūtaṁ abhisamenti.


pli: Catutthaṁ.


title_pli: Saṁyutta Nikāya 56.40 4. Sīsapāvanavagga

pli: Saṁyutta Nikāya 56.40


pli: 4. Sīsapāvanavagga


pli: Vādatthikasutta


pli: “Yo hi koci, bhikkhave, bhikkhu ‘idaṁ dukkhan’ti yathābhūtaṁ pajānāti …pe…


pli: ‘ayaṁ dukkhanirodhagāminī paṭipadā’ti yathābhūtaṁ pajānāti, puratthimāya cepi disāya āgaccheyya samaṇo vā brāhmaṇo vā vādatthiko vādagavesī:


pli: ‘vādamassa āropessāmī’ti, taṁ vata sahadhammena saṅkampessati vā sampakampessati vā sampacālessati vāti—netaṁ ṭhānaṁ vijjati.


pli: Pacchimāya cepi disāya …pe…


pli: uttarāya cepi disāya …pe…


pli: dakkhiṇāya cepi disāya āgaccheyya samaṇo vā brāhmaṇo vā vādatthiko vādagavesī:


pli: Seyyathāpi, bhikkhave, silāyūpo soḷasa kukkuko.


pli: Tassassu aṭṭha kukku heṭṭhā nemaṅgamā, aṭṭha kukku uparinemassa.


pli: Puratthimāya cepi disāya āgaccheyya bhusā vātavuṭṭhi, neva saṅkampeyya na sampakampeyya na sampacāleyya; pacchimāya cepi disāya …pe… uttarāya cepi disāya …pe… dakkhiṇāya cepi disāya āgaccheyya bhusā vātavuṭṭhi, neva saṅkampeyya na sampakampeyya na sampacāleyya.


pli: Taṁ kissa hetu?


pli: Gambhīrattā, bhikkhave, nemassa sunikhātattā silāyūpassa.


pli: Evameva kho, bhikkhave, yo hi koci bhikkhu ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti;


pli: puratthimāya cepi disāya āgaccheyya samaṇo vā brāhmaṇo vā vādatthiko vādagavesī ‘vādamassa āropessāmī’ti, taṁ vata sahadhammena saṅkampessati vā sampakampessati vā sampacālessati vāti—netaṁ ṭhānaṁ vijjati.


pli: dakkhiṇāya cepi disāya āgaccheyya samaṇo vā brāhmaṇo vā vādatthiko vādagavesī: ‘vādamassa āropessāmī’ti, taṁ vata sahadhammena saṅkampessati vā sampakampessati vā sampacālessati vāti—netaṁ ṭhānaṁ vijjati.


pli: Sudiṭṭhattā, bhikkhave, catunnaṁ ariyasaccānaṁ.


pli: Katamesaṁ catunnaṁ?


pli: Dukkhassa ariyasaccassa …pe… dukkhanirodhagāminiyā paṭipadāya ariyasaccassa.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Dasamaṁ.


pli: Sīsapāvanavaggo catuttho.


pli: Tassuddānaṁ


pli: Sīsapā khadiro daṇḍo,


pli: celā sattisatena ca;


pli: Pāṇā sūriyūpamā dvedhā,


pli: indakhīlo ca vādinoti.


title_pli: Saṁyutta Nikāya 56.41 5. Papātavagga

pli: Saṁyutta Nikāya 56.41


pli: 5. Papātavagga


pli: Lokacintāsutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Tatra kho bhagavā bhikkhū āmantesi:


pli: “bhūtapubbaṁ, bhikkhave, aññataro puriso rājagahā nikkhamitvā ‘lokacintaṁ cintessāmī’ti yena sumāgadhā pokkharaṇī tenupasaṅkami; upasaṅkamitvā sumāgadhāya pokkharaṇiyā tīre nisīdi lokacintaṁ cintento.


pli: Addasā kho, bhikkhave, so puriso sumāgadhāya pokkharaṇiyā tīre caturaṅginiṁ senaṁ bhisamuḷālaṁ pavisantaṁ.


pli: Disvānassa etadahosi:


pli: ‘ummattosmi nāmāhaṁ, vicetosmi nāmāhaṁ.


pli: Yaṁ loke natthi taṁ mayā diṭṭhan’ti.


pli: Atha kho so, bhikkhave, puriso nagaraṁ pavisitvā mahājanakāyassa ārocesi:


pli: ‘ummattosmi nāmāhaṁ, bhante, vicetosmi nāmāhaṁ, bhante.


pli: ‘Kathaṁ pana tvaṁ, ambho purisa, ummatto kathaṁ viceto?


pli: Kiñca loke natthi yaṁ tayā diṭṭhan’ti?


pli: ‘Idhāhaṁ, bhante, rājagahā nikkhamitvā “lokacintaṁ cintessāmī”ti yena sumāgadhā pokkharaṇī tenupasaṅkamiṁ; upasaṅkamitvā sumāgadhāya pokkharaṇiyā tīre nisīdiṁ lokacintaṁ cintento.


pli: Addasaṁ khvāhaṁ, bhante, sumāgadhāya pokkharaṇiyā tīre caturaṅginiṁ senaṁ bhisamuḷālaṁ pavisantaṁ.


pli: Evaṁ khvāhaṁ, bhante, ummatto evaṁ viceto.


pli: Idañca loke natthi yaṁ mayā diṭṭhan’ti.


pli: ‘Taggha tvaṁ, ambho purisa, ummatto taggha viceto.


pli: Idañca loke natthi yaṁ tayā diṭṭhan’ti.


pli: Taṁ kho pana, bhikkhave, so puriso bhūtaṁyeva addasa, no abhūtaṁ.


pli: Bhūtapubbaṁ, bhikkhave, devāsurasaṅgāmo samupabyūḷho ahosi.


pli: Tasmiṁ kho pana, bhikkhave, saṅgāme devā jiniṁsu, asurā parājiniṁsu.


pli: Parājitā ca kho, bhikkhave, asurā bhītā bhisamuḷālena asurapuraṁ pavisiṁsu devānaṁyeva mohayamānā.


pli: Tasmātiha, bhikkhave, mā lokacintaṁ cintetha:


pli: ‘sassato loko’ti vā ‘asassato loko’ti vā, ‘antavā loko’ti vā ‘anantavā loko’ti vā, ‘taṁ jīvaṁ taṁ sarīran’ti vā ‘aññaṁ jīvaṁ aññaṁ sarīran’ti vā, ‘hoti tathāgato paraṁ maraṇā’ti vā ‘na hoti tathāgato paraṁ maraṇā’ti vā, ‘hoti ca na ca hoti tathāgato paraṁ maraṇā’ti vā, ‘neva hoti na na hoti tathāgato paraṁ maraṇā’ti vā.


pli: Taṁ kissa hetu?


pli: Nesā, bhikkhave, cintā atthasaṁhitā nādibrahmacariyakā na nibbidāya na virāgāya na nirodhāya na upasamāya na abhiññāya na sambodhāya na nibbānāya saṁvattati.


pli: Cintentā kho tumhe, bhikkhave, ‘idaṁ dukkhan’ti cinteyyātha …pe… ‘ayaṁ dukkhanirodhagāminī paṭipadā’ti cinteyyātha.


pli: Esā, bhikkhave, cintā atthasaṁhitā esā ādibrahmacariyakā esā nibbidāya virāgāya nirodhāya upasamāya abhiññāya sambodhāya nibbānāya saṁvattati.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Paṭhamaṁ.


title_pli: Saṁyutta Nikāya 56.42 5. Papātavagga

pli: Saṁyutta Nikāya 56.42


pli: 5. Papātavagga


pli: Papātasutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Atha kho bhagavā bhikkhū āmantesi:


pli: “āyāma, bhikkhave, yena paṭibhānakūṭo tenupasaṅkamissāma divāvihārāyā”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Atha kho bhagavā sambahulehi bhikkhūhi saddhiṁ yena paṭibhānakūṭo tenupasaṅkami.


pli: Addasā kho aññataro bhikkhu paṭibhānakūṭe mahantaṁ papātaṁ.


pli: Disvāna bhagavantaṁ etadavoca:


pli: “mahā vatāyaṁ, bhante, papāto subhayānako, bhante, papāto.


pli: Atthi nu kho, bhante, imamhā papātā añño papāto mahantataro ca bhayānakataro cā”ti?


pli: “Atthi kho, bhikkhu, imamhā papātā añño papāto mahantataro ca bhayānakataro cā”ti.


pli: “Katamo pana, bhante, imamhā papātā añño papāto mahantataro ca bhayānakataro cā”ti?


pli: “Ye hi keci, bhikkhave, samaṇā vā brāhmaṇā vā ‘idaṁ dukkhan’ti yathābhūtaṁ nappajānanti, ‘ayaṁ dukkhasamudayo’ti yathābhūtaṁ nappajānanti, ‘ayaṁ dukkhanirodho’ti yathābhūtaṁ nappajānanti, ‘ayaṁ dukkhanirodhagāminī paṭipadā’ti yathābhūtaṁ nappajānanti,


pli: te jātisaṁvattanikesu saṅkhāresu abhiramanti, jarāsaṁvattanikesu saṅkhāresu abhiramanti, maraṇasaṁvattanikesu saṅkhāresu abhiramanti, sokaparidevadukkhadomanassupāyāsasaṁvattanikesu saṅkhāresu abhiramanti.


pli: Te jātisaṁvattanikesu saṅkhāresu abhiratā jarāsaṁvattanikesu saṅkhāresu abhiratā maraṇasaṁvattanikesu saṅkhāresu abhiratā sokaparidevadukkhadomanassupāyāsasaṁvattanikesu saṅkhāresu abhiratā jātisaṁvattanikepi saṅkhāre abhisaṅkharonti, jarāsaṁvattanikepi saṅkhāre abhisaṅkharonti, maraṇasaṁvattanikepi saṅkhāre abhisaṅkharonti, sokaparidevadukkhadomanassupāyāsasaṁvattanikepi saṅkhāre abhisaṅkharonti.


pli: Te jātisaṁvattanikepi saṅkhāre abhisaṅkharitvā jarāsaṁvattanikepi saṅkhāre abhisaṅkharitvā maraṇasaṁvattanikepi saṅkhāre abhisaṅkharitvā sokaparidevadukkhadomanassupāyāsasaṁvattanikepi saṅkhāre abhisaṅkharitvā jātipapātampi papatanti, jarāpapātampi papatanti, maraṇapapātampi papatanti, sokaparidevadukkhadomanassupāyāsapapātampi papatanti.


pli: Te na parimuccanti jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Na parimuccanti dukkhasmā’ti vadāmi.


pli: Ye ca kho keci, bhikkhave, samaṇā vā brāhmaṇā vā ‘idaṁ dukkhan’ti yathābhūtaṁ pajānanti …pe…


pli: ‘ayaṁ dukkhanirodhagāminī paṭipadā’ti yathābhūtaṁ pajānanti, te jātisaṁvattanikesu saṅkhāresu nābhiramanti, jarāsaṁvattanikesu saṅkhāresu nābhiramanti, maraṇasaṁvattanikesu saṅkhāresu nābhiramanti, sokaparidevadukkhadomanassupāyāsasaṁvattanikesu saṅkhāresu nābhiramanti.


pli: Te jātisaṁvattanikesu saṅkhāresu anabhiratā, jarāsaṁvattanikesu saṅkhāresu anabhiratā, maraṇasaṁvattanikesu saṅkhāresu anabhiratā, sokaparidevadukkhadomanassupāyāsasaṁvattanikesu saṅkhāresu anabhiratā, jātisaṁvattanikepi saṅkhāre nābhisaṅkharonti, jarāsaṁvattanikepi saṅkhāre nābhisaṅkharonti, maraṇasaṁvattanikepi saṅkhāre nābhisaṅkharonti, sokaparidevadukkhadomanassupāyāsasaṁvattanikepi saṅkhāre nābhisaṅkharonti.


pli: Te jātisaṁvattanikepi saṅkhāre anabhisaṅkharitvā, jarāsaṁvattanikepi saṅkhāre anabhisaṅkharitvā, maraṇasaṁvattanikepi saṅkhāre anabhisaṅkharitvā, sokaparidevadukkhadomanassupāyāsasaṁvattanikepi saṅkhāre anabhisaṅkharitvā, jātipapātampi nappapatanti, jarāpapātampi nappapatanti, maraṇapapātampi nappapatanti, sokaparidevadukkhadomanassupāyāsapapātampi nappapatanti.


pli: Te parimuccanti jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Parimuccanti dukkhasmā’ti vadāmi.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Dutiyaṁ.


title_pli: Saṁyutta Nikāya 56.43 5. Papātavagga

pli: Saṁyutta Nikāya 56.43


pli: 5. Papātavagga


pli: Mahāpariḷāhasutta


pli: “Atthi, bhikkhave, mahāpariḷāho nāma nirayo.


pli: Tattha yaṁ kiñci cakkhunā rūpaṁ passati, aniṭṭharūpaññeva passati no iṭṭharūpaṁ; akantarūpaññeva passati no kantarūpaṁ; amanāparūpaññeva passati no manāparūpaṁ.


pli: Yaṁ kiñci sotena saddaṁ suṇāti …pe…


pli: yaṁ kiñci kāyena phoṭṭhabbaṁ phusati …pe…


pli: yaṁ kiñci manasā dhammaṁ vijānāti, aniṭṭharūpaññeva vijānāti no iṭṭharūpaṁ; akantarūpaññeva vijānāti no kantarūpaṁ; amanāparūpaññeva vijānāti no manāparūpan”ti.


pli: Evaṁ vutte, aññataro bhikkhu bhagavantaṁ etadavoca:


pli: “mahā vata so, bhante, pariḷāho, sumahā vata so, bhante, pariḷāho.


pli: Atthi nu kho, bhante, etamhā pariḷāhā añño pariḷāho mahantataro ceva bhayānakataro cā”ti?


pli: “Atthi kho, bhikkhu, etamhā pariḷāhā añño pariḷāho mahantataro ca bhayānakataro cā”ti.


pli: “Katamo pana, bhante, etamhā pariḷāhā añño pariḷāho mahantataro ca bhayānakataro cā”ti?


pli: “Ye hi keci, bhikkhave, samaṇā vā brāhmaṇā vā ‘idaṁ dukkhan’ti yathābhūtaṁ nappajānanti …pe…


pli: ‘ayaṁ dukkhanirodhagāminī paṭipadā’ti yathābhūtaṁ nappajānanti, te jātisaṁvattanikesu saṅkhāresu abhiramanti …pe…


pli: abhiratā …pe… abhisaṅkharonti …pe…


pli: abhisaṅkharitvā jātipariḷāhenapi pariḍayhanti, jarāpariḷāhenapi pariḍayhanti, maraṇapariḷāhenapi pariḍayhanti, sokaparidevadukkhadomanassupāyāsapariḷāhenapi pariḍayhanti.


pli: Te na parimuccanti jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Na parimuccanti dukkhasmā’ti vadāmi.


pli: Ye ca kho keci, bhikkhave, samaṇā vā brāhmaṇā vā ‘idaṁ dukkhan’ti yathābhūtaṁ pajānanti …pe… ‘ayaṁ dukkhanirodhagāminī paṭipadā’ti yathābhūtaṁ pajānanti.


pli: Te jātisaṁvattanikesu saṅkhāresu nābhiramanti …pe…


pli: anabhiratā …pe… nābhisaṅkharonti …pe…


pli: anabhisaṅkharitvā jātipariḷāhenapi na pariḍayhanti, jarāpariḷāhenapi na pariḍayhanti, maraṇapariḷāhenapi na pariḍayhanti, sokaparidevadukkhadomanassupāyāsapariḷāhenapi na pariḍayhanti.


pli: Te parimuccanti jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Parimuccanti dukkhasmā’ti vadāmi.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Tatiyaṁ.


title_pli: Saṁyutta Nikāya 56.44 5. Papātavagga

pli: Saṁyutta Nikāya 56.44


pli: 5. Papātavagga


pli: Kūṭāgārasutta


pli: “Yo hi, bhikkhave, evaṁ vadeyya:


pli: ‘ahaṁ dukkhaṁ ariyasaccaṁ yathābhūtaṁ anabhisamecca …pe… dukkhanirodhagāminiṁ paṭipadaṁ ariyasaccaṁ yathābhūtaṁ anabhisamecca sammā dukkhassantaṁ karissāmī’ti—


pli: netaṁ ṭhānaṁ vijjati.


pli: Seyyathāpi, bhikkhave, yo evaṁ vadeyya:


pli: ‘ahaṁ kūṭāgārassa heṭṭhimaṁ gharaṁ akaritvā uparimaṁ gharaṁ āropessāmī’ti—


pli: netaṁ ṭhānaṁ vijjati;


pli: evameva kho, bhikkhave, yo evaṁ vadeyya:


pli: Yo ca kho, bhikkhave, evaṁ vadeyya:


pli: ‘ahaṁ dukkhaṁ ariyasaccaṁ yathābhūtaṁ abhisamecca …pe… dukkhanirodhagāminiṁ paṭipadaṁ ariyasaccaṁ yathābhūtaṁ abhisamecca sammā dukkhassantaṁ karissāmī’ti—


pli: ṭhānametaṁ vijjati.


pli: ‘ahaṁ kūṭāgārassa heṭṭhimaṁ gharaṁ karitvā uparimaṁ gharaṁ āropessāmī’ti—


pli: ṭhānametaṁ vijjati;


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Catutthaṁ.


title_pli: Saṁyutta Nikāya 56.45 5. Papātavagga

pli: Saṁyutta Nikāya 56.45


pli: 5. Papātavagga


pli: Vālasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho āyasmā ānando pubbaṇhasamayaṁ nivāsetvā pattacīvaramādāya vesāliṁ piṇḍāya pāvisi.


pli: Addasā kho āyasmā ānando sambahule licchavikumārake santhāgāre upāsanaṁ karonte, dūratova sukhumena tāḷacchiggaḷena asanaṁ atipātente, poṅkhānupoṅkhaṁ avirādhitaṁ.


pli: Disvānassa etadahosi:


pli: “sikkhitā vatime licchavikumārakā, susikkhitā vatime licchavikumārakā;


pli: yatra hi nāma dūratova sukhumena tāḷacchiggaḷena asanaṁ atipātessanti poṅkhānupoṅkhaṁ avirādhitan”ti.


pli: Atha kho āyasmā ānando vesāliṁ piṇḍāya caritvā pacchābhattaṁ piṇḍapātapaṭikkanto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “idhāhaṁ, bhante, pubbaṇhasamayaṁ nivāsetvā pattacīvaramādāya vesāliṁ piṇḍāya pāvisiṁ.


pli: Addasaṁ khvāhaṁ, bhante, sambahule licchavikumārake santhāgāre upāsanaṁ karonte dūratova sukhumena tāḷacchiggaḷena asanaṁ atipātente poṅkhānupoṅkhaṁ avirādhitaṁ.


pli: Disvāna me etadahosi:


pli: ‘sikkhitā vatime licchavikumārakā, susikkhitā vatime licchavikumārakā;


pli: yatra hi nāma dūratova sukhumena tāḷacchiggaḷena asanaṁ atipātessanti poṅkhānupoṅkhaṁ avirādhitan’”ti.


pli: “Taṁ kiṁ maññasi, ānanda,


pli: katamaṁ nu kho dukkarataraṁ vā durabhisambhavataraṁ vā—


pli: yo dūratova sukhumena tāḷacchiggaḷena asanaṁ atipāteyya poṅkhānupoṅkhaṁ avirādhitaṁ, yo vā sattadhā bhinnassa vālassa koṭiyā koṭiṁ paṭivijjheyyā”ti?


pli: “Etadeva, bhante, dukkaratarañceva durabhisambhavatarañca yo vā sattadhā bhinnassa vālassa koṭiyā koṭiṁ paṭivijjheyyā”ti.


pli: “Atha kho, ānanda, duppaṭivijjhataraṁ paṭivijjhanti, ye ‘idaṁ dukkhan’ti yathābhūtaṁ paṭivijjhanti …pe… ‘ayaṁ dukkhanirodhagāminī paṭipadā’ti yathābhūtaṁ paṭivijjhanti.


pli: Tasmātihānanda, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Pañcamaṁ.


title_pli: Saṁyutta Nikāya 56.46 5. Papātavagga

pli: Saṁyutta Nikāya 56.46


pli: 5. Papātavagga


pli: Andhakārasutta


pli: “Atthi, bhikkhave, lokantarikā aghā asaṁvutā andhakārā andhakāratimisā, yatthamimesaṁ candimasūriyānaṁ evaṁmahiddhikānaṁ evaṁ mahānubhāvānaṁ ābhāya nānubhontī”ti.


pli: Evaṁ vutte, aññataro bhikkhu bhagavantaṁ etadavoca:


pli: “mahā vata so, bhante, andhakāro, sumahā vata so, bhante, andhakāro.


pli: Atthi nu kho, bhante, etamhā andhakārā añño andhakāro mahantataro ca bhayānakataro cā”ti?


pli: “Atthi kho, bhikkhu, etamhā andhakārā añño andhakāro mahantataro ca bhayānakataro cā”ti.


pli: “Katamo pana, bhante, etamhā andhakārā añño andhakāro mahantataro ca bhayānakataro cā”ti?


pli: “Ye hi keci, bhikkhu, samaṇā vā brāhmaṇā vā ‘idaṁ dukkhan’ti yathābhūtaṁ nappajānanti …pe… ‘ayaṁ dukkhanirodhagāminī paṭipadā’ti yathābhūtaṁ nappajānanti,


pli: te jātisaṁvattanikesu saṅkhāresu abhiramanti …pe…


pli: abhiratā …pe… abhisaṅkharonti …pe…


pli: abhisaṅkharitvā jātandhakārampi papatanti, jarandhakārampi papatanti, maraṇandhakārampi papatanti, sokaparidevadukkhadomanassupāyāsandhakārampi papatanti.


pli: Te na parimuccanti jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Na parimuccanti dukkhasmā’ti vadāmi.


pli: Ye ca kho keci, bhikkhu, samaṇā vā brāhmaṇā vā ‘idaṁ dukkhan’ti yathābhūtaṁ pajānanti …pe… ‘ayaṁ dukkhanirodhagāminī paṭipadā’ti yathābhūtaṁ pajānanti,


pli: te jātisaṁvattanikesu saṅkhāresu nābhiramanti …pe…


pli: anabhiratā …pe… nābhisaṅkharonti …pe…


pli: anabhisaṅkharitvā jātandhakārampi nappapatanti, jarandhakārampi nappapatanti, maraṇandhakārampi nappapatanti, sokaparidevadukkhadomanassupāyāsandhakārampi nappapatanti.


pli: Te parimuccanti jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Parimuccanti dukkhasmā’ti vadāmi.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Chaṭṭhaṁ.


title_pli: Saṁyutta Nikāya 56.47 5. Papātavagga

pli: Saṁyutta Nikāya 56.47


pli: 5. Papātavagga


pli: Paṭhamachiggaḷayugasutta


pli: “Seyyathāpi, bhikkhave, puriso mahāsamudde ekacchiggaḷaṁ yugaṁ pakkhipeyya. Tatrāpissa kāṇo kacchapo. So vassasatassa vassasatassa accayena sakiṁ sakiṁ ummujjeyya.


pli: Taṁ kiṁ maññatha, bhikkhave,


pli: api nu kho kāṇo kacchapo vassasatassa vassasatassa accayena sakiṁ sakiṁ ummujjanto amusmiṁ ekacchiggaḷe yuge gīvaṁ paveseyyā”ti?


pli: “Yadi nūna, bhante, kadāci karahaci dīghassa addhuno accayenā”ti.


pli: “Khippataraṁ kho so, bhikkhave, kāṇo kacchapo vassasatassa vassasatassa accayena sakiṁ sakiṁ ummujjanto amusmiṁ ekacchiggaḷe yuge gīvaṁ paveseyya, na tvevāhaṁ, bhikkhave, sakiṁ vinipātagatena bālena manussattaṁ vadāmi.


pli: Taṁ kissa hetu?


pli: Na hettha, bhikkhave, atthi dhammacariyā, samacariyā, kusalakiriyā, puññakiriyā.


pli: Aññamaññakhādikā ettha, bhikkhave, vattati dubbalakhādikā.


pli: Adiṭṭhattā, bhikkhave, catunnaṁ ariyasaccānaṁ.


pli: Katamesaṁ catunnaṁ?


pli: Dukkhassa ariyasaccassa …pe… dukkhanirodhagāminiyā paṭipadāya ariyasaccassa.


pli: Sattamaṁ.


title_pli: Saṁyutta Nikāya 56.48 5. Papātavagga

pli: Saṁyutta Nikāya 56.48


pli: Dutiyachiggaḷayugasutta


pli: “Seyyathāpi, bhikkhave, ayaṁ mahāpathavī ekodakā assa.


pli: Tatra puriso ekacchiggaḷaṁ yugaṁ pakkhipeyya.


pli: Tamenaṁ puratthimo vāto pacchimena saṁhareyya, pacchimo vāto puratthimena saṁhareyya, uttaro vāto dakkhiṇena saṁhareyya, dakkhiṇo vāto uttarena saṁhareyya.


pli: Tatrassa kāṇo kacchapo. So vassasatassa vassasatassa accayena sakiṁ sakiṁ ummujjeyya.


pli: Taṁ kiṁ maññatha, bhikkhave,


pli: api nu kho kāṇo kacchapo vassasatassa vassasatassa accayena sakiṁ sakiṁ ummujjanto amusmiṁ ekacchiggaḷe yuge gīvaṁ paveseyyā”ti?


pli: “Adhiccamidaṁ, bhante, yaṁ so kāṇo kacchapo vassasatassa vassasatassa accayena sakiṁ sakiṁ ummujjanto amusmiṁ ekacchiggaḷe yuge gīvaṁ paveseyyā”ti.


pli: “Evaṁ adhiccamidaṁ, bhikkhave, yaṁ manussattaṁ labhati.


pli: Evaṁ adhiccamidaṁ, bhikkhave, yaṁ tathāgato loke uppajjati arahaṁ sammāsambuddho.


pli: Evaṁ adhiccamidaṁ, bhikkhave, yaṁ tathāgatappavedito dhammavinayo loke dibbati.


pli: Tassidaṁ, bhikkhave, manussattaṁ laddhaṁ, tathāgato loke uppanno arahaṁ sammāsambuddho, tathāgatappavedito ca dhammavinayo loke dibbati.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Aṭṭhamaṁ.


title_pli: Saṁyutta Nikāya 56.49 5. Papātavagga

pli: Saṁyutta Nikāya 56.49


pli: 5. Papātavagga


pli: Paṭhamasinerupabbatarājasutta


pli: “Seyyathāpi, bhikkhave, puriso sinerussa pabbatarājassa satta muggamattiyo pāsāṇasakkharā upanikkhipeyya.


pli: katamaṁ nu kho bahutaraṁ—yā vā satta muggamattiyo pāsāṇasakkharā upanikkhittā, yo vā sinerupabbatarājā”ti?


pli: “Etadeva, bhante, bahutaraṁ, yadidaṁ—sinerupabbatarājā;


pli: appamattikā satta muggamattiyo pāsāṇasakkharā upanikkhittā.


pli: Saṅkhampi na upenti, upanidhampi na upenti, kalabhāgampi na upenti sinerupabbatarājānaṁ upanidhāya satta muggamattiyo pāsāṇasakkharā upanikkhittā”ti.


pli: “Evameva kho, bhikkhave, ariyasāvakassa diṭṭhisampannassa puggalassa abhisametāvino etadeva bahutaraṁ dukkhaṁ yadidaṁ parikkhīṇaṁ pariyādinnaṁ; appamattakaṁ avasiṭṭhaṁ.


pli: Saṅkhampi na upeti, upanidhampi na upeti, kalabhāgampi na upeti, purimaṁ dukkhakkhandhaṁ parikkhīṇaṁ pariyādinnaṁ upanidhāya yadidaṁ sattakkhattuparamatā;


pli: yo ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Navamaṁ.


title_pli: Saṁyutta Nikāya 56.5 1. Samādhivagga

pli: Saṁyutta Nikāya 56.5


pli: 1. Samādhivagga


pli: Paṭhamasamaṇabrāhmaṇasutta


pli: “Ye hi keci, bhikkhave, atītamaddhānaṁ samaṇā vā brāhmaṇā vā yathābhūtaṁ abhisambojjhiṁsu, sabbe te cattāri ariyasaccāni yathābhūtaṁ abhisambojjhiṁsu.


pli: Ye hi keci, bhikkhave, anāgatamaddhānaṁ samaṇā vā brāhmaṇā vā yathābhūtaṁ abhisambojjhissanti, sabbe te cattāri ariyasaccāni yathābhūtaṁ abhisambojjhissanti.


pli: Ye hi keci, bhikkhave, etarahi samaṇā vā brāhmaṇā vā yathābhūtaṁ abhisambojjhanti, sabbe te cattāri ariyasaccāni yathābhūtaṁ abhisambojjhanti.


pli: Katamāni cattāri?


pli: Dukkhaṁ ariyasaccaṁ …pe… dukkhanirodhagāminī paṭipadā ariyasaccaṁ.


pli: Ye hi keci, bhikkhave, atītamaddhānaṁ samaṇā vā brāhmaṇā vā yathābhūtaṁ abhisambojjhiṁsu …pe…


pli: abhisambojjhissanti …pe…


pli: abhisambojjhanti, sabbe te imāni cattāri ariyasaccāni yathābhūtaṁ abhisambojjhanti.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Pañcamaṁ.


title_pli: Saṁyutta Nikāya 56.50 5. Papātavagga

pli: Saṁyutta Nikāya 56.50


pli: 5. Papātavagga


pli: Dutiyasinerupabbatarājasutta


pli: “Seyyathāpi, bhikkhave, sinerupabbatarājāyaṁ parikkhayaṁ pariyādānaṁ gaccheyya, ṭhapetvā satta muggamattiyo pāsāṇasakkharā.


pli: Taṁ kiṁ maññatha, bhikkhave,


pli: katamaṁ nu kho bahutaraṁ—yaṁ vā sinerussa pabbatarājassa parikkhīṇaṁ pariyādinnaṁ, yā vā satta muggamattiyo pāsāṇasakkharā avasiṭṭhā”ti?


pli: “Etadeva, bhante, bahutaraṁ sinerussa pabbatarājassa yadidaṁ parikkhīṇaṁ pariyādinnaṁ;


pli: appamattikā satta muggamattiyo pāsāṇasakkharā avasiṭṭhā.


pli: Saṅkhampi na upenti, upanidhampi na upenti, kalabhāgampi na upenti sinerussa pabbatarājassa parikkhīṇaṁ pariyādinnaṁ upanidhāya satta muggamattiyo pāsāṇasakkharā avasiṭṭhā”ti.


pli: “Evameva kho, bhikkhave, ariyasāvakassa diṭṭhisampannassa puggalassa abhisametāvino etadeva bahutaraṁ dukkhaṁ yadidaṁ parikkhīṇaṁ pariyādinnaṁ; appamattakaṁ avasiṭṭhaṁ.


pli: Saṅkhampi na upeti, upanidhampi na upeti, kalabhāgampi na upeti, purimaṁ dukkhakkhandhaṁ parikkhīṇaṁ pariyādinnaṁ upanidhāya yadidaṁ sattakkhattuparamatā;


pli: yo ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Dasamaṁ.


pli: Papātavaggo pañcamo.


pli: Tassuddānaṁ


pli: Cintā papāto pariḷāho,


pli: kūṭaṁ vālandhakāro ca;


pli: Chiggaḷena ca dve vuttā,


pli: sineru apare duveti.


title_pli: Saṁyutta Nikāya 56.51 6. Abhisamayavagga

pli: Saṁyutta Nikāya 56.51


pli: 6. Abhisamayavagga


pli: Nakhasikhāsutta


pli: Atha kho bhagavā parittaṁ nakhasikhāyaṁ paṁsuṁ āropetvā bhikkhū āmantesi:


pli: “Taṁ kiṁ maññatha, bhikkhave,


pli: katamaṁ nu kho bahutaraṁ—yo vāyaṁ mayā paritto nakhasikhāyaṁ paṁsu āropito, ayaṁ vā mahāpathavī”ti?


pli: “Etadeva, bhante, bahutaraṁ yadidaṁ—mahāpathavī; appamattakāyaṁ bhagavatā paritto nakhasikhāyaṁ paṁsu āropito.


pli: Saṅkhampi na upeti, upanidhampi na upeti, kalabhāgampi na upeti mahāpathaviṁ upanidhāya bhagavatā paritto nakhasikhāyaṁ paṁsu āropito”ti.


pli: “Evameva kho, bhikkhave, ariyasāvakassa diṭṭhisampannassa puggalassa abhisametāvino etadeva bahutaraṁ dukkhaṁ yadidaṁ parikkhīṇaṁ pariyādinnaṁ; appamattakaṁ avasiṭṭhaṁ.


pli: Saṅkhampi na upeti, upanidhampi na upeti, kalabhāgampi na upeti purimaṁ dukkhakkhandhaṁ parikkhīṇaṁ pariyādinnaṁ upanidhāya yadidaṁ sattakkhattuparamatā;


pli: yo ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Paṭhamaṁ.


title_pli: Saṁyutta Nikāya 56.52 6. Abhisamayavagga

pli: Saṁyutta Nikāya 56.52


pli: Pokkharaṇīsutta


pli: “Seyyathāpi, bhikkhave, pokkharaṇī paññāsayojanāni āyāmena, paññāsayojanāni vitthārena, paññāsayojanāni ubbedhena, puṇṇā udakassa samatittikā kākapeyyā.


pli: Tato puriso kusaggena udakaṁ uddhareyya.


pli: Taṁ kiṁ maññatha, bhikkhave,


pli: katamaṁ nu kho bahutaraṁ—yaṁ vā kusaggena ubbhataṁ, yaṁ vā pokkharaṇiyā udakan”ti?


pli: “Etadeva, bhante, bahutaraṁ, yadidaṁ—pokkharaṇiyā udakaṁ; appamattakaṁ kusaggena udakaṁ ubbhataṁ.


pli: Saṅkhampi na upeti, upanidhampi na upeti, kalabhāgampi na upeti pokkharaṇiyā udakaṁ upanidhāya kusaggena udakaṁ ubbhatan”ti.


pli: “Evameva kho, bhikkhave, ariyasāvakassa …pe…


pli: yogo karaṇīyo”ti.


pli: Dutiyaṁ.


title_pli: Saṁyutta Nikāya 56.53 6. Abhisamayavagga

pli: Saṁyutta Nikāya 56.53


pli: 6. Abhisamayavagga


pli: Paṭhamasambhejjasutta


pli: “Seyyathāpi, bhikkhave, yatthimā mahānadiyo saṁsandanti samenti, seyyathidaṁ—


pli: gaṅgā, yamunā, aciravatī, sarabhū, mahī, tato puriso dve vā tīṇi vā udakaphusitāni uddhareyya.


pli: katamaṁ nu kho bahutaraṁ—yāni dve vā tīṇi vā udakaphusitāni ubbhatāni, yaṁ vā sambhejjaudakan”ti?


pli: “Etadeva, bhante, bahutaraṁ, yadidaṁ—saṁbhejjaudakaṁ; appamattakāni dve vā tīṇi vā udakaphusitāni ubbhatāni.


pli: Saṅkhampi na upenti, upanidhampi na upenti, kalabhāgampi na upenti saṁbhejjaudakaṁ upanidhāya dve vā tīṇi vā udakaphusitāni ubbhatānī”ti.


pli: Tatiyaṁ.


title_pli: Saṁyutta Nikāya 56.54 6. Abhisamayavagga

pli: Saṁyutta Nikāya 56.54


pli: Dutiyasambhejjasutta


pli: gaṅgā, yamunā, aciravatī, sarabhū, mahī, taṁ udakaṁ parikkhayaṁ pariyādānaṁ gaccheyya, ṭhapetvā dve vā tīṇi vā udakaphusitāni.


pli: Taṁ kiṁ maññatha, bhikkhave,


pli: katamaṁ nu kho bahutaraṁ—yaṁ vā saṁbhejjaudakaṁ parikkhīṇaṁ pariyādinnaṁ, yāni dve vā tīṇi vā udakaphusitāni avasiṭṭhānī”ti?


pli: “Etadeva, bhante, bahutaraṁ saṁbhejjaudakaṁ yadidaṁ parikkhīṇaṁ pariyādinnaṁ; appamattakāni dve vā tīṇi vā udakaphusitāni avasiṭṭhāni.


pli: Saṅkhampi na upenti, upanidhampi na upenti, kalabhāgampi na upenti saṁbhejjaudakaṁ parikkhīṇaṁ pariyādinnaṁ upanidhāya dve vā tīṇi vā udakaphusitāni avasiṭṭhānī”ti.


pli: “Evameva kho, bhikkhave, ariyasāvakassa …pe…


pli: yogo karaṇīyo”ti.


pli: Catutthaṁ.


title_pli: Saṁyutta Nikāya 56.55 6. Abhisamayavagga

pli: Saṁyutta Nikāya 56.55


pli: 6. Abhisamayavagga


pli: Paṭhamamahāpathavīsutta


pli: “Seyyathāpi, bhikkhave, puriso mahāpathaviyā satta kolaṭṭhimattiyo guḷikā upanikkhipeyya.


pli: katamaṁ nu kho bahutaraṁ—yā vā satta kolaṭṭhimattiyo guḷikā upanikkhittā, ayaṁ vā mahāpathavī”ti?


pli: “Etadeva, bhante, bahutaraṁ, yadidaṁ—mahāpathavī; appamattikā satta kolaṭṭhimattiyo guḷikā upanikkhittā.


pli: Saṅkhampi na upenti, upanidhampi na upenti, kalabhāgampi na upenti mahāpathaviṁ upanidhāya satta kolaṭṭhimattiyo guḷikā upanikkhittā”ti.


pli: Pañcamaṁ.


title_pli: Saṁyutta Nikāya 56.56 6. Abhisamayavagga

pli: Saṁyutta Nikāya 56.56


pli: Dutiyamahāpathavīsutta


pli: “Seyyathāpi, bhikkhave, mahāpathavī parikkhayaṁ pariyādānaṁ gaccheyya ṭhapetvā satta kolaṭṭhimattiyo guḷikā.


pli: Taṁ kiṁ maññatha, bhikkhave,


pli: katamaṁ nu kho bahutaraṁ—yaṁ vā mahāpathaviyā parikkhīṇaṁ pariyādinnaṁ, yā vā satta kolaṭṭhimattiyo guḷikā avasiṭṭhā”ti?


pli: “Etadeva, bhante, bahutaraṁ mahāpathaviyā yadidaṁ parikkhīṇaṁ pariyādinnaṁ; appamattikā satta kolaṭṭhimattiyo guḷikā avasiṭṭhā.


pli: Saṅkhampi na upenti, upanidhampi na upenti, kalabhāgampi na upenti mahāpathaviyā parikkhīṇaṁ pariyādinnaṁ upanidhāya satta kolaṭṭhimattiyo guḷikā avasiṭṭhā”ti.


pli: “Evameva kho, bhikkhave, ariyasāvakassa …pe…


pli: yogo karaṇīyo”ti.


pli: Chaṭṭhaṁ.


title_pli: Saṁyutta Nikāya 56.57 6. Abhisamayavagga

pli: Saṁyutta Nikāya 56.57


pli: 6. Abhisamayavagga


pli: Paṭhamamahāsamuddasutta


pli: “Seyyathāpi, bhikkhave, puriso mahāsamuddato dve vā tīṇi vā udakaphusitāni uddharitāni.


pli: katamaṁ nu kho bahutaraṁ—yāni dve vā tīṇi vā udakaphusitāni ubbhatāni, yaṁ vā mahāsamudde udakan”ti?


pli: “Etadeva, bhante, bahutaraṁ, yadidaṁ—mahāsamudde udakaṁ; appamattakāni dve vā tīṇi vā udakaphusitāni ubbhatāni.


pli: Saṅkhampi na upenti, upanidhampi na upenti, kalabhāgampi na upenti mahāsamudde udakaṁ upanidhāya dve vā tīṇi vā udakaphusitāni ubbhatānī”ti.


pli: Sattamaṁ.


title_pli: Saṁyutta Nikāya 56.58 6. Abhisamayavagga

pli: Saṁyutta Nikāya 56.58


pli: Dutiyamahāsamuddasutta


pli: “Seyyathāpi, bhikkhave, mahāsamudde udakaṁ parikkhayaṁ pariyādānaṁ gaccheyya ṭhapetvā dve vā tīṇi vā udakaphusitāni.


pli: Taṁ kiṁ maññatha, bhikkhave,


pli: katamaṁ nu kho bahutaraṁ—yaṁ vā mahāsamudde udakaṁ parikkhīṇaṁ pariyādinnaṁ, yāni dve vā tīṇi vā udakaphusitāni avasiṭṭhānī”ti?


pli: “Etadeva, bhante, bahutaraṁ mahāsamudde udakaṁ yadidaṁ parikkhīṇaṁ pariyādinnaṁ; appamattakāni dve vā tīṇi vā udakaphusitāni avasiṭṭhāni.


pli: Saṅkhampi na upenti, upanidhampi na upenti, kalabhāgampi na upenti mahāsamudde udakaṁ parikkhīṇaṁ pariyādinnaṁ upanidhāya dve vā tīṇi vā udakaphusitāni avasiṭṭhānī”ti.


pli: “Evameva kho, bhikkhave, ariyasāvakassa …pe…


pli: yogo karaṇīyo”ti.


pli: Aṭṭhamaṁ.


title_pli: Saṁyutta Nikāya 56.59 6. Abhisamayavagga

pli: Saṁyutta Nikāya 56.59


pli: 6. Abhisamayavagga


pli: Paṭhamapabbatūpamasutta


pli: “Seyyathāpi, bhikkhave, puriso himavato pabbatarājassa satta sāsapamattiyo pāsāṇasakkharā upanikkhipeyya.


pli: katamaṁ nu kho bahutaraṁ—yā vā satta sāsapamattiyo pāsāṇasakkharā upanikkhittā, ayaṁ vā himavā pabbatarājā”ti?


pli: “Etadeva, bhante, bahutaraṁ, yadidaṁ—himavā pabbatarājā; appamattikā satta sāsapamattiyo pāsāṇasakkharā upanikkhittā.


pli: Saṅkhampi na upenti, upanidhampi na upenti, kalabhāgampi na upenti himavantaṁ pabbatarājānaṁ upanidhāya satta sāsapamattiyo pāsāṇasakkharā upanikkhittā”ti.


pli: Navamaṁ.


title_pli: Saṁyutta Nikāya 56.6 1. Samādhivagga

pli: Saṁyutta Nikāya 56.6


pli: 1. Samādhivagga


pli: Dutiyasamaṇabrāhmaṇasutta


pli: “Ye hi keci, bhikkhave, atītamaddhānaṁ samaṇā vā brāhmaṇā vā yathābhūtaṁ abhisambuddhaṁ pakāsesuṁ, sabbe te cattāri ariyasaccāni yathābhūtaṁ abhisambuddhaṁ pakāsesuṁ.


pli: Ye hi keci, bhikkhave, anāgatamaddhānaṁ samaṇā vā brāhmaṇā vā yathābhūtaṁ abhisambuddhaṁ pakāsessanti, sabbe te cattāri ariyasaccāni yathābhūtaṁ abhisambuddhaṁ pakāsessanti.


pli: Ye hi keci, bhikkhave, etarahi samaṇā vā brāhmaṇā vā yathābhūtaṁ abhisambuddhaṁ pakāsenti, sabbe te cattāri ariyasaccāni yathābhūtaṁ abhisambuddhaṁ pakāsenti.


pli: Katamāni cattāri?


pli: Dukkhaṁ ariyasaccaṁ …pe… dukkhanirodhagāminī paṭipadā ariyasaccaṁ.


pli: Ye hi keci, bhikkhave, atītamaddhānaṁ samaṇā vā brāhmaṇā vā yathābhūtaṁ abhisambuddhaṁ pakāsesuṁ …pe…


pli: pakāsessanti …pe…


pli: pakāsenti, sabbe te imāni cattāri ariyasaccāni yathābhūtaṁ abhisambuddhaṁ pakāsenti.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Chaṭṭhaṁ.


title_pli: Saṁyutta Nikāya 56.60 6. Abhisamayavagga

pli: Saṁyutta Nikāya 56.60


pli: 6. Abhisamayavagga


pli: Dutiyapabbatūpamasutta


pli: “Seyyathāpi, bhikkhave, himavā pabbatarājā parikkhayaṁ pariyādānaṁ gaccheyya, ṭhapetvā satta sāsapamattiyo pāsāṇasakkharā.


pli: Taṁ kiṁ maññatha, bhikkhave,


pli: katamaṁ nu kho bahutaraṁ—yaṁ vā himavato pabbatarājassa parikkhīṇaṁ pariyādinnaṁ, yā vā satta sāsapamattiyo pāsāṇasakkharā avasiṭṭhā”ti?


pli: “Etadeva, bhante, bahutaraṁ himavato pabbatarājassa yadidaṁ parikkhīṇaṁ pariyādinnaṁ; appamattikā satta sāsapamattiyo pāsāṇasakkharā avasiṭṭhā.


pli: Saṅkhampi na upenti, upanidhampi na upenti, kalabhāgampi na upenti himavato pabbatarājassa parikkhīṇaṁ pariyādinnaṁ upanidhāya satta sāsapamattiyo pāsāṇasakkharā avasiṭṭhā”ti.


pli: “Evameva kho, bhikkhave, ariyasāvakassa diṭṭhisampannassa puggalassa abhisametāvino etadeva bahutaraṁ dukkhaṁ yadidaṁ parikkhīṇaṁ pariyādinnaṁ; appamattakaṁ avasiṭṭhaṁ.


pli: Saṅkhampi na upeti, upanidhampi na upeti, kalabhāgampi na upeti, purimaṁ dukkhakkhandhaṁ parikkhīṇaṁ pariyādinnaṁ upanidhāya yadidaṁ sattakkhattuparamatā;


pli: yo ‘idaṁ dukkhan’ti yathābhūtaṁ pajānāti …pe… ‘ayaṁ dukkhanirodhagāminī paṭipadā’ti yathābhūtaṁ pajānāti.


pli: Dasamaṁ.


pli: Abhisamayavaggo chaṭṭho.


pli: Tassuddānaṁ


pli: Nakhasikhā pokkharaṇī,


pli: sambhejja apare duve;


pli: Pathavī dve samuddā dve,


pli: dvemā ca pabbatūpamāti.


title_pli: Saṁyutta Nikāya 56.61 7. Paṭhamaāmakadhaññapeyyālavagga

pli: Saṁyutta Nikāya 56.61


pli: 7. Paṭhamaāmakadhaññapeyyālavagga


pli: Aññatrasutta


pli: Atha kho bhagavā parittaṁ nakhasikhāyaṁ paṁsuṁ āropetvā bhikkhū āmantesi:


pli: “Taṁ kiṁ maññatha, bhikkhave,


pli: katamaṁ nu kho bahutaraṁ—yo vāyaṁ mayā paritto nakhasikhāyaṁ paṁsu āropito, ayaṁ vā mahāpathavī”ti?


pli: “Etadeva, bhante, bahutaraṁ, yadidaṁ—mahāpathavī; appamattakāyaṁ bhagavatā paritto nakhasikhāyaṁ paṁsu āropito.


pli: Saṅkhampi na upeti, upanidhampi na upeti, kalabhāgampi na upeti mahāpathaviṁ upanidhāya bhagavatā paritto nakhasikhāyaṁ paṁsu āropito”ti.


pli: “Evameva kho, bhikkhave, appamattakā te sattā ye manussesu paccājāyanti; atha kho eteva bahutarā sattā ye aññatra manussehi paccājāyanti.


pli: Taṁ kissa hetu?


pli: Adiṭṭhattā, bhikkhave, catunnaṁ ariyasaccānaṁ.


pli: Katamesaṁ catunnaṁ?


pli: Dukkhassa ariyasaccassa …pe… dukkhanirodhagāminiyā paṭipadāya ariyasaccassa.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Paṭhamaṁ.


title_pli: Saṁyutta Nikāya 56.62 7. Paṭhamaāmakadhaññapeyyālavagga

pli: Saṁyutta Nikāya 56.62


pli: Paccantasutta


pli: “Evameva kho, bhikkhave, appamattakā te sattā ye majjhimesu janapadesu paccājāyanti; atha kho eteva bahutarā sattā ye paccantimesu janapadesu paccājāyanti aviññātāresu milakkhesu …pe….


pli: Dutiyaṁ.


title_pli: Saṁyutta Nikāya 56.63 7. Paṭhamaāmakadhaññapeyyālavagga

pli: Saṁyutta Nikāya 56.63


pli: 7. Paṭhamaāmakadhaññapeyyālavagga


pli: Paññāsutta


pli: … “Evameva kho, bhikkhave, appakā te sattā ye pana ariyena paññācakkhunā samannāgatā; atha kho eteva bahutarā sattā ye avijjāgatā sammuḷhā …pe….


pli: Tatiyaṁ.


title_pli: Saṁyutta Nikāya 56.64 7. Paṭhamaāmakadhaññapeyyālavagga

pli: Saṁyutta Nikāya 56.64


pli: Surāmerayasutta


pli: … “Evameva kho, bhikkhave, appakā te sattā ye surāmerayamajjappamādaṭṭhānā paṭiviratā; atha kho eteva bahutarā sattā ye surāmerayamajjappamādaṭṭhānā apaṭiviratā …pe….


pli: Catutthaṁ.


title_pli: Saṁyutta Nikāya 56.65 7. Paṭhamaāmakadhaññapeyyālavagga

pli: Saṁyutta Nikāya 56.65


pli: Odakasutta


pli: … “Evameva kho, bhikkhave, appakā te sattā ye thalajā; atha kho eteva bahutarā sattā ye udakajā. Taṁ kissa hetu …pe….


pli: Pañcamaṁ.


title_pli: Saṁyutta Nikāya 56.66 7. Paṭhamaāmakadhaññapeyyālavagga

pli: Saṁyutta Nikāya 56.66


pli: Matteyyasutta


pli: … “Evameva kho, bhikkhave, appakā te sattā ye matteyyā; atha kho eteva bahutarā sattā ye amatteyyā …pe….


pli: Chaṭṭhaṁ.


title_pli: Saṁyutta Nikāya 56.67 7. Paṭhamaāmakadhaññapeyyālavagga

pli: Saṁyutta Nikāya 56.67


pli: 7. Paṭhamaāmakadhaññapeyyālavagga


pli: Petteyyasutta


pli: … “Evameva kho, bhikkhave, appakā te sattā ye petteyyā; atha kho eteva bahutarā sattā ye apetteyyā …pe….


pli: Sattamaṁ.


title_pli: Saṁyutta Nikāya 56.68 7. Paṭhamaāmakadhaññapeyyālavagga

pli: Saṁyutta Nikāya 56.68


pli: Sāmaññasutta


pli: … “Evameva kho, bhikkhave, appakā te sattā ye sāmaññā; atha kho eteva bahutarā sattā ye asāmaññā …pe….


pli: Aṭṭhamaṁ.


title_pli: Saṁyutta Nikāya 56.69 7. Paṭhamaāmakadhaññapeyyālavagga

pli: Saṁyutta Nikāya 56.69


pli: Brahmaññasutta


pli: … “Evameva kho, bhikkhave, appakā te sattā ye brahmaññā; atha kho eteva bahutarā sattā ye abrahmaññā …pe….


pli: Navamaṁ.


title_pli: Saṁyutta Nikāya 56.7 1. Samādhivagga

pli: Saṁyutta Nikāya 56.7


pli: 1. Samādhivagga


pli: Vitakkasutta


pli: “Mā, bhikkhave, pāpake akusale vitakke vitakkeyyātha, seyyathidaṁ—


pli: Taṁ kissa hetu?


pli: Nete, bhikkhave, vitakkā atthasaṁhitā nādibrahmacariyakā na nibbidāya na virāgāya na nirodhāya na upasamāya na abhiññāya na sambodhāya na nibbānāya saṁvattanti.


pli: Vitakkentā ca kho tumhe, bhikkhave, ‘idaṁ dukkhan’ti vitakkeyyātha, ‘ayaṁ dukkhasamudayo’ti vitakkeyyātha, ‘ayaṁ dukkhanirodho’ti vitakkeyyātha, ‘ayaṁ dukkhanirodhagāminī paṭipadā’ti vitakkeyyātha.


pli: Ete, bhikkhave, vitakkā atthasaṁhitā ete ādibrahmacariyakā ete nibbidāya virāgāya nirodhāya upasamāya abhiññāya sambodhāya nibbānāya saṁvattanti.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Sattamaṁ.


title_pli: Saṁyutta Nikāya 56.70 7. Paṭhamaāmakadhaññapeyyālavagga

pli: Saṁyutta Nikāya 56.70


pli: 7. Paṭhamaāmakadhaññapeyyālavagga


pli: Pacāyikasutta


pli: … “Evameva kho, bhikkhave, appakā te sattā ye kule jeṭṭhāpacāyino; atha kho eteva bahutarā sattā ye kule ajeṭṭhāpacāyinoti …pe….


pli: Dasamaṁ.


pli: Paṭhamaāmakadhaññapeyyālavaggo sattamo.


pli: Tassuddānaṁ


pli: Aññatra paccantaṁ paññā,


pli: Surāmerayaodakā;


pli: Matteyya petteyyā cāpi,


pli: Sāmaññaṁ brahmapacāyikanti.


title_pli: Saṁyutta Nikāya 56.71 8. Dutiyaāmakadhaññapeyyālavagga

pli: Saṁyutta Nikāya 56.71


pli: 8. Dutiyaāmakadhaññapeyyālavagga


pli: Pāṇātipātasutta


pli: … “Evameva kho, bhikkhave, appakā te sattā ye pāṇātipātā paṭiviratā; atha kho eteva bahutarā sattā ye pāṇātipātā appaṭiviratā.


pli: Taṁ kissa hetu? …pe….


pli: Paṭhamaṁ.


title_pli: Saṁyutta Nikāya 56.72 8. Dutiyaāmakadhaññapeyyālavagga

pli: Saṁyutta Nikāya 56.72


pli: Adinnādānasutta


pli: … “Evameva kho, bhikkhave, appakā te sattā ye adinnādānā paṭiviratā; atha kho eteva bahutarā sattā ye adinnādānā appaṭiviratā …pe….


pli: Dutiyaṁ.


title_pli: Saṁyutta Nikāya 56.73 8. Dutiyaāmakadhaññapeyyālavagga

pli: Saṁyutta Nikāya 56.73


pli: Kāmesumicchācārasutta


pli: … “Evameva kho, bhikkhave, appakā te sattā ye kāmesumicchācārā paṭiviratā; atha kho eteva bahutarā sattā ye kāmesumicchācārā appaṭiviratā …pe….


pli: Tatiyaṁ.


title_pli: Saṁyutta Nikāya 56.74 8. Dutiyaāmakadhaññapeyyālavagga

pli: Saṁyutta Nikāya 56.74


pli: Musāvādasutta


pli: … “Evameva kho, bhikkhave, appakā te sattā ye musāvādā paṭiviratā; atha kho eteva bahutarā sattā ye musāvādā appaṭiviratā …pe….


pli: Catutthaṁ.


title_pli: Saṁyutta Nikāya 56.75 8. Dutiyaāmakadhaññapeyyālavagga

pli: Saṁyutta Nikāya 56.75


pli: 8. Dutiyaāmakadhaññapeyyālavagga


pli: Pesuññasutta


pli: … “Evameva kho, bhikkhave, appakā te sattā ye pisuṇāya vācāya paṭiviratā; atha kho eteva bahutarā sattā ye pisuṇāya vācāya appaṭiviratā …pe….


pli: Pañcamaṁ.


title_pli: Saṁyutta Nikāya 56.76 8. Dutiyaāmakadhaññapeyyālavagga

pli: Saṁyutta Nikāya 56.76


pli: Pharusavācāsutta


pli: … “Evameva kho, bhikkhave, appakā te sattā ye pharusāya vācāya paṭiviratā; atha kho eteva bahutarā sattā ye pharusāya vācāya appaṭiviratā …pe….


pli: Chaṭṭhaṁ.


title_pli: Saṁyutta Nikāya 56.77 8. Dutiyaāmakadhaññapeyyālavagga

pli: Saṁyutta Nikāya 56.77


pli: Samphappalāpasutta


pli: … “Evameva kho, bhikkhave, appakā te sattā ye samphappalāpā paṭiviratā; atha kho eteva bahutarā sattā ye samphappalāpā appaṭiviratā …pe….


pli: Sattamaṁ.


title_pli: Saṁyutta Nikāya 56.78 8. Dutiyaāmakadhaññapeyyālavagga

pli: Saṁyutta Nikāya 56.78


pli: Bījagāmasutta


pli: … “Evameva kho, bhikkhave, appakā te sattā ye bījagāmabhūtagāmasamārambhā paṭiviratā; atha kho eteva bahutarā sattā ye bījagāmabhūtagāmasamārambhā appaṭiviratā …pe….


pli: Aṭṭhamaṁ.


title_pli: Saṁyutta Nikāya 56.79 8. Dutiyaāmakadhaññapeyyālavagga

pli: Saṁyutta Nikāya 56.79


pli: 8. Dutiyaāmakadhaññapeyyālavagga


pli: Vikālabhojanasutta


pli: … “Evameva kho, bhikkhave, appakā te sattā ye vikālabhojanā paṭiviratā; atha kho eteva bahutarā sattā ye vikālabhojanā appaṭiviratā …pe….


pli: Navamaṁ.


title_pli: Saṁyutta Nikāya 56.8 1. Samādhivagga

pli: Saṁyutta Nikāya 56.8


pli: 1. Samādhivagga


pli: Cintasutta


pli: “Mā, bhikkhave, pāpakaṁ akusalaṁ cittaṁ cinteyyātha:


pli: ‘sassato loko’ti vā ‘asassato loko’ti vā, ‘antavā loko’ti vā ‘anantavā loko’ti vā, ‘taṁ jīvaṁ taṁ sarīran’ti vā ‘aññaṁ jīvaṁ aññaṁ sarīran’ti vā, ‘hoti tathāgato paraṁ maraṇā’ti vā ‘na hoti tathāgato paraṁ maraṇā’ti vā, ‘hoti ca na ca hoti tathāgato paraṁ maraṇā’ti vā, ‘neva hoti na na hoti tathāgato paraṁ maraṇā’ti vā.


pli: Taṁ kissa hetu?


pli: Nesā, bhikkhave, cintā atthasaṁhitā nādibrahmacariyakā na nibbidāya na virāgāya na nirodhāya na upasamāya na abhiññāya na sambodhāya na nibbānāya saṁvattati.


pli: Cintentā ca kho tumhe, bhikkhave, ‘idaṁ dukkhan’ti cinteyyātha, ‘ayaṁ dukkhasamudayo’ti cinteyyātha, ‘ayaṁ dukkhanirodho’ti cinteyyātha, ‘ayaṁ dukkhanirodhagāminī paṭipadā’ti cinteyyātha.


pli: Esā, bhikkhave, cintā atthasaṁhitā, esā ādibrahmacariyakā, esā nibbidāya virāgāya nirodhāya upasamāya abhiññāya sambodhāya nibbānāya saṁvattati.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


title_pli: Saṁyutta Nikāya 56.80 8. Dutiyaāmakadhaññapeyyālavagga

pli: Saṁyutta Nikāya 56.80


pli: Gandhavilepanasutta


pli: … “Evameva kho, bhikkhave, appakā te sattā ye mālāgandhavilepanadhāraṇamaṇḍanavibhūsanaṭṭhānā paṭiviratā; atha kho eteva bahutarā sattā ye mālāgandhavilepanadhāraṇamaṇḍanavibhūsanaṭṭhānā appaṭiviratā …pe….


pli: Dasamaṁ.


pli: Dutiyaāmakadhaññapeyyālavaggo aṭṭhamo.


pli: Tassuddānaṁ


pli: Pāṇaṁ adinnaṁ kāmesu,


pli: musāvādañca pesuññaṁ;


pli: Pharusaṁ samphappalāpaṁ,


pli: bījañca vikālaṁ gandhanti.


title_pli: Saṁyutta Nikāya 56.81 9. Tatiyaāmakadhaññapeyyālavagga

pli: Saṁyutta Nikāya 56.81


pli: 9. Tatiyaāmakadhaññapeyyālavagga


pli: Naccagītasutta


pli: “Evameva kho, bhikkhave, appakā te sattā ye naccagītavāditavisūkadassanā paṭiviratā; atha kho eteva bahutarā sattā ye naccagītavāditavisūkadassanā appaṭiviratā. Taṁ kissa hetu …pe….


pli: Paṭhamaṁ.


title_pli: Saṁyutta Nikāya 56.82 9. Tatiyaāmakadhaññapeyyālavagga

pli: Saṁyutta Nikāya 56.82


pli: Uccāsayanasutta


pli: … “Evameva kho, bhikkhave, appakā te sattā ye uccāsayanamahāsayanā paṭiviratā; atha kho eteva bahutarā sattā ye uccāsayanamahāsayanā appaṭiviratā …pe….


pli: Dutiyaṁ.


title_pli: Saṁyutta Nikāya 56.83 9. Tatiyaāmakadhaññapeyyālavagga

pli: Saṁyutta Nikāya 56.83


pli: Jātarūparajatasutta


pli: … “Evameva kho, bhikkhave, appakā te sattā ye jātarūparajatapaṭiggahaṇā paṭiviratā; atha kho eteva bahutarā sattā ye jātarūparajatapaṭiggahaṇā appaṭiviratā …pe….


pli: Tatiyaṁ.


title_pli: Saṁyutta Nikāya 56.84 9. Tatiyaāmakadhaññapeyyālavagga

pli: Saṁyutta Nikāya 56.84


pli: Āmakadhaññasutta


pli: … “Evameva kho, bhikkhave, appakā te sattā ye āmakadhaññapaṭiggahaṇā paṭiviratā; atha kho eteva bahutarā sattā ye āmakadhaññapaṭiggahaṇā appaṭiviratā …pe….


pli: Catutthaṁ.


title_pli: Saṁyutta Nikāya 56.85 9. Tatiyaāmakadhaññapeyyālavagga

pli: Saṁyutta Nikāya 56.85


pli: 9. Tatiyaāmakadhaññapeyyālavagga


pli: Āmakamaṁsasutta


pli: … “Evameva kho, bhikkhave, appakā te sattā ye āmakamaṁsapaṭiggahaṇā paṭiviratā; atha kho eteva bahutarā sattā ye āmakamaṁsapaṭiggahaṇā appaṭiviratā …pe….


pli: Pañcamaṁ.


title_pli: Saṁyutta Nikāya 56.86 9. Tatiyaāmakadhaññapeyyālavagga

pli: Saṁyutta Nikāya 56.86


pli: Kumārikasutta


pli: … “Evameva kho, bhikkhave, appakā te sattā ye itthikumārikapaṭiggahaṇā paṭiviratā; atha kho eteva bahutarā sattā ye itthikumārikapaṭiggahaṇā appaṭiviratā …pe….


pli: Chaṭṭhaṁ.


title_pli: Saṁyutta Nikāya 56.87 9. Tatiyaāmakadhaññapeyyālavagga

pli: Saṁyutta Nikāya 56.87


pli: Dāsidāsasutta


pli: … “Evameva kho, bhikkhave, appakā te sattā ye dāsidāsapaṭiggahaṇā paṭiviratā; atha kho eteva bahutarā sattā ye dāsidāsapaṭiggahaṇā appaṭiviratā …pe….


pli: Sattamaṁ.


title_pli: Saṁyutta Nikāya 56.88 9. Tatiyaāmakadhaññapeyyālavagga

pli: Saṁyutta Nikāya 56.88


pli: Ajeḷakasutta


pli: … “Evameva kho, bhikkhave, appakā te sattā ye ajeḷakapaṭiggahaṇā paṭiviratā; atha kho eteva bahutarā sattā ye ajeḷakapaṭiggahaṇā appaṭiviratā …pe….


pli: Aṭṭhamaṁ.


title_pli: Saṁyutta Nikāya 56.89 9. Tatiyaāmakadhaññapeyyālavagga

pli: Saṁyutta Nikāya 56.89


pli: 9. Tatiyaāmakadhaññapeyyālavagga


pli: Kukkuṭasūkarasutta


pli: … “Evameva kho, bhikkhave, appakā te sattā ye kukkuṭasūkarapaṭiggahaṇā paṭiviratā; atha kho eteva bahutarā sattā ye kukkuṭasūkarapaṭiggahaṇā appaṭiviratā …pe….


pli: Navamaṁ.


title_pli: Saṁyutta Nikāya 56.9 1. Samādhivagga

pli: Saṁyutta Nikāya 56.9


pli: 1. Samādhivagga


pli: Viggāhikakathāsutta


pli: “Mā, bhikkhave, viggāhikakathaṁ katheyyātha:


pli: ‘na tvaṁ imaṁ dhammavinayaṁ ājānāsi, ahaṁ imaṁ dhammavinayaṁ ājānāmi. Kiṁ tvaṁ imaṁ dhammavinayaṁ ājānissasi. Micchāpaṭipanno tvamasi, ahamasmi sammāpaṭipanno. Sahitaṁ me, asahitaṁ te. Purevacanīyaṁ pacchā avaca, pacchāvacanīyaṁ pure avaca. Adhiciṇṇaṁ te viparāvattaṁ. Āropito te vādo, cara vādappamokkhāya. Niggahitosi, nibbeṭhehi vā sace pahosī’ti.


pli: Taṁ kissa hetu?


pli: Nesā, bhikkhave, kathā atthasaṁhitā nādibrahmacariyakā na nibbidāya na virāgāya na nirodhāya na upasamāya na abhiññāya na sambodhāya na nibbānāya saṁvattati.


pli: Kathentā ca kho tumhe, bhikkhave, ‘idaṁ dukkhan’ti katheyyātha, ‘ayaṁ dukkhasamudayo’ti katheyyātha, ‘ayaṁ dukkhanirodho’ti katheyyātha, ‘ayaṁ dukkhanirodhagāminī paṭipadā’ti katheyyātha …pe…


pli: yogo karaṇīyo”ti.


title_pli: Saṁyutta Nikāya 56.90 9. Tatiyaāmakadhaññapeyyālavagga

pli: Saṁyutta Nikāya 56.90


pli: Hatthigavassasutta


pli: … “Evameva kho, bhikkhave, appakā te sattā ye hatthigavassavaḷavapaṭiggahaṇā paṭiviratā; atha kho eteva bahutarā sattā ye hatthigavassavaḷavapaṭiggahaṇā appaṭiviratā …pe….


pli: Dasamaṁ.


pli: Tatiyaāmakadhaññapeyyālavaggo navamo.


pli: Tassuddānaṁ


pli: Naccaṁ sayanaṁ rajataṁ,


pli: dhaññaṁ maṁsaṁ kumārikā;


pli: Dāsī ajeḷakañceva,


pli: kukkuṭasūkarahatthīti.


title_pli: Saṁyutta Nikāya 56.91 10. Catutthaāmakadhaññapeyyālavagga

pli: Saṁyutta Nikāya 56.91


pli: 10. Catutthaāmakadhaññapeyyālavagga


pli: Khettavatthusutta


pli: … “Evameva kho, bhikkhave, appakā te sattā ye khettavatthupaṭiggahaṇā paṭiviratā; atha kho eteva bahutarā sattā ye khettavatthupaṭiggahaṇā appaṭiviratā …pe….


pli: Paṭhamaṁ.


title_pli: Saṁyutta Nikāya 56.92 10. Catutthaāmakadhaññapeyyālavagga

pli: Saṁyutta Nikāya 56.92


pli: Kayavikkayasutta


pli: … “Evameva kho, bhikkhave, appakā te sattā ye kayavikkayā paṭiviratā; atha kho eteva bahutarā sattā ye kayavikkayā appaṭiviratā …pe….


pli: Dutiyaṁ.


title_pli: Saṁyutta Nikāya 56.93 10. Catutthaāmakadhaññapeyyālavagga

pli: Saṁyutta Nikāya 56.93


pli: Dūteyyasutta


pli: … “Evameva kho, bhikkhave, appakā te sattā ye dūteyyapahiṇagamanānuyogā paṭiviratā; atha kho eteva bahutarā sattā ye dūteyyapahiṇagamanānuyogā appaṭiviratā …pe….


pli: Tatiyaṁ.


title_pli: Saṁyutta Nikāya 56.94 10. Catutthaāmakadhaññapeyyālavagga

pli: Saṁyutta Nikāya 56.94


pli: Tulākūṭasutta


pli: … “Evameva kho, bhikkhave, appakā te sattā ye tulākūṭakaṁsakūṭamānakūṭā paṭiviratā; atha kho eteva bahutarā sattā ye tulākūṭakaṁsakūṭamānakūṭā appaṭiviratā …pe….


pli: Catutthaṁ.


title_pli: Saṁyutta Nikāya 56.95 10. Catutthaāmakadhaññapeyyālavagga

pli: Saṁyutta Nikāya 56.95


pli: 10. Catutthaāmakadhaññapeyyālavagga


pli: Ukkoṭanasutta


pli: … “Evameva kho, bhikkhave, appakā te sattā ye ukkoṭanavañcananikatisāciyogā paṭiviratā; atha kho eteva bahutarā sattā ye ukkoṭanavañcananikatisāciyogā appaṭiviratā …pe….


pli: Pañcamaṁ.


title_pli: Saṁyutta Nikāya 56.96–101 10. Catutthaāmakadhaññapeyyālavagga

pli: Saṁyutta Nikāya 56.96–101


pli: Chedanādisutta


pli: … “Evameva kho, bhikkhave, appakā te sattā ye chedanavadhabandhanaviparāmosaālopasahasākārā paṭiviratā; atha kho eteva bahutarā sattā ye chedanavadhabandhanaviparāmosaālopasahasākārā appaṭiviratā.


pli: Taṁ kissa hetu?


pli: Adiṭṭhattā bhikkhave, catunnaṁ ariyasaccānaṁ.


pli: Katamesaṁ catunnaṁ?


pli: Dukkhassa ariyasaccassa …pe… dukkhanirodhagāminiyā paṭipadāya ariyasaccassa.


pli: Tasmātiha, bhikkhave, ‘idaṁ dukkhan’ti yogo karaṇīyo …pe… ‘ayaṁ dukkhanirodhagāminī paṭipadā’ti yogo karaṇīyo”ti.


pli: Ekādasamaṁ.


pli: Catutthaāmakadhaññapeyyālavaggo dasamo.


pli: Tassuddānaṁ


pli: Khettaṁ kāyaṁ dūteyyañca,


pli: tulākūṭaṁ ukkoṭanaṁ;


pli: Chedanaṁ vadhabandhanaṁ,


pli: viparālopaṁ sāhasanti.


title_pli: Saṁyutta Nikāya 6.1 1. Paṭhamavagga

pli: Saṁyutta Nikāya 6.1


pli: 1. Paṭhamavagga


pli: Brahmāyācanasutta


pli: Evaṁ me sutaṁ—


pli: ekaṁ samayaṁ bhagavā uruvelāyaṁ viharati najjā nerañjarāya tīre ajapālanigrodhamūle paṭhamābhisambuddho.


pli: Atha kho bhagavato rahogatassa paṭisallīnassa evaṁ cetaso parivitakko udapādi:


pli: “adhigato kho myāyaṁ dhammo gambhīro duddaso duranubodho santo paṇīto atakkāvacaro nipuṇo paṇḍitavedanīyo.


pli: Ālayarāmā kho panāyaṁ pajā ālayaratā ālayasammuditā.


pli: Ālayarāmāya kho pana pajāya ālayaratāya ālayasammuditāya duddasaṁ idaṁ ṭhānaṁ yadidaṁ idappaccayatāpaṭiccasamuppādo.


pli: Idampi kho ṭhānaṁ duddasaṁ yadidaṁ sabbasaṅkhārasamatho sabbūpadhipaṭinissaggo taṇhākkhayo virāgo nirodho nibbānaṁ.


pli: Ahañceva kho pana dhammaṁ deseyyaṁ; pare ca me na ājāneyyuṁ; so mamassa kilamatho, sā mamassa vihesā”ti.


pli: Apissu bhagavantaṁ imā anacchariyā gāthāyo paṭibhaṁsu pubbe assutapubbā:


pli: “Kicchena me adhigataṁ,


pli: halaṁ dāni pakāsituṁ;


pli: Rāgadosaparetehi,


pli: nāyaṁ dhammo susambudho.


pli: Paṭisotagāmiṁ nipuṇaṁ,


pli: gambhīraṁ duddasaṁ aṇuṁ;


pli: Rāgarattā na dakkhanti,


pli: tamokhandhena āvuṭā”ti.


pli: Itiha bhagavato paṭisañcikkhato appossukkatāya cittaṁ namati, no dhammadesanāya.


pli: Atha kho brahmuno sahampatissa bhagavato cetasā cetoparivitakkamaññāya etadahosi:


pli: “nassati vata bho loko, vinassati vata bho loko, yatra hi nāma tathāgatassa arahato sammāsambuddhassa appossukkatāya cittaṁ namati, no dhammadesanāyā”ti.


pli: Atha kho brahmā sahampati—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—brahmaloke antarahito bhagavato purato pāturahosi.


pli: Atha kho brahmā sahampati ekaṁsaṁ uttarāsaṅgaṁ karitvā dakkhiṇajāṇumaṇḍalaṁ pathaviyaṁ nihantvā yena bhagavā tenañjaliṁ paṇāmetvā bhagavantaṁ etadavoca:


pli: “desetu, bhante, bhagavā dhammaṁ, desetu sugato dhammaṁ.


pli: Santi sattā apparajakkhajātikā, assavanatā dhammassa parihāyanti.


pli: Bhavissanti dhammassa aññātāro”ti.


pli: Idamavoca brahmā sahampati, idaṁ vatvā athāparaṁ etadavoca:


pli: “Pāturahosi magadhesu pubbe,


pli: Dhammo asuddho samalehi cintito;


pli: Apāpuretaṁ amatassa dvāraṁ,


pli: Suṇantu dhammaṁ vimalenānubuddhaṁ.


pli: Sele yathā pabbatamuddhaniṭṭhito,


pli: Yathāpi passe janataṁ samantato;


pli: Tathūpamaṁ dhammamayaṁ sumedha,


pli: Pāsādamāruyha samantacakkhu;


pli: Sokāvatiṇṇaṁ janatamapetasoko,


pli: Avekkhassu jātijarābhibhūtaṁ.


pli: Uṭṭhehi vīra vijitasaṅgāma,


pli: Satthavāha anaṇa vicara loke;


pli: Desassu bhagavā dhammaṁ,


pli: Aññātāro bhavissantī”ti.


pli: Atha kho bhagavā brahmuno ca ajjhesanaṁ viditvā sattesu ca kāruññataṁ paṭicca buddhacakkhunā lokaṁ volokesi.


pli: Addasā kho bhagavā buddhacakkhunā lokaṁ volokento satte apparajakkhe mahārajakkhe tikkhindriye mudindriye svākāre dvākāre suviññāpaye duviññāpaye, appekacce paralokavajjabhayadassāvine viharante, appekacce na paralokavajjabhayadassāvine viharante.


pli: Seyyathāpi nāma uppaliniyaṁ vā paduminiyaṁ vā puṇḍarīkiniyaṁ vā appekaccāni uppalāni vā padumāni vā puṇḍarīkāni vā udake jātāni udake saṁvaḍḍhāni udakānuggatāni anto nimuggaposīni, appekaccāni uppalāni vā padumāni vā puṇḍarīkāni vā udake jātāni udake saṁvaḍḍhāni samodakaṁ ṭhitāni, appekaccāni uppalāni vā padumāni vā puṇḍarīkāni vā udake jātāni udake saṁvaḍḍhāni udakā accuggamma ṭhitāni anupalittāni udakena;


pli: evameva bhagavā buddhacakkhunā lokaṁ volokento addasa satte apparajakkhe mahārajakkhe tikkhindriye mudindriye svākāre dvākāre suviññāpaye duviññāpaye, appekacce paralokavajjabhayadassāvine viharante, appekacce na paralokavajjabhayadassāvine viharante.


pli: Disvāna brahmānaṁ sahampatiṁ gāthāya paccabhāsi:


pli: “Apārutā tesaṁ amatassa dvārā,


pli: Ye sotavanto pamuñcantu saddhaṁ;


pli: Vihiṁsasaññī paguṇaṁ na bhāsiṁ,


pli: Dhammaṁ paṇītaṁ manujesu brahme”ti.


pli: Atha kho brahmā sahampati “katāvakāso khomhi bhagavatā dhammadesanāyā”ti bhagavantaṁ abhivādetvā padakkhiṇaṁ katvā tatthevantaradhāyīti.


title_pli: Saṁyutta Nikāya 6.10 1. Paṭhamavagga

pli: Saṁyutta Nikāya 6.10


pli: 1. Paṭhamavagga


pli: Kokālikasutta


pli: Sāvatthinidānaṁ.


pli: Atha kho kokāliko bhikkhu yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho kokāliko bhikkhu bhagavantaṁ etadavoca:


pli: “pāpicchā, bhante, sāriputtamoggallānā pāpikānaṁ icchānaṁ vasaṁ gatā”ti.


pli: Evaṁ vutte, bhagavā kokālikaṁ bhikkhuṁ etadavoca:


pli: “mā hevaṁ, kokālika, avaca; mā hevaṁ, kokālika, avaca.


pli: Pasādehi, kokālika, sāriputtamoggallānesu cittaṁ. Pesalā sāriputtamoggallānā”ti.


pli: Dutiyampi kho kokāliko bhikkhu bhagavantaṁ etadavoca:


pli: “kiñcāpi me, bhante, bhagavā saddhāyiko paccayiko; atha kho pāpicchāva bhante, sāriputtamoggallānā pāpikānaṁ icchānaṁ vasaṁ gatā”ti.


pli: Dutiyampi kho bhagavā kokālikaṁ bhikkhuṁ etadavoca:


pli: Tatiyampi kho kokāliko bhikkhu bhagavantaṁ etadavoca:


pli: “kiñcāpi …pe… icchānaṁ vasaṁ gatā”ti.


pli: Tatiyampi kho bhagavā kokālikaṁ bhikkhuṁ etadavoca:


pli: “mā hevaṁ …pe…


pli: pesalā sāriputtamoggallānā”ti.


pli: Atha kho kokāliko bhikkhu uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Acirapakkantassa ca kokālikassa bhikkhuno sāsapamattīhi pīḷakāhi sabbo kāyo phuṭo ahosi.


pli: Sāsapamattiyo hutvā muggamattiyo ahesuṁ, muggamattiyo hutvā kalāyamattiyo ahesuṁ, kalāyamattiyo hutvā kolaṭṭhimattiyo ahesuṁ, kolaṭṭhimattiyo hutvā kolamattiyo ahesuṁ, kolamattiyo hutvā āmalakamattiyo ahesuṁ, āmalakamattiyo hutvā beluvasalāṭukamattiyo ahesuṁ, beluvasalāṭukamattiyo hutvā billamattiyo ahesuṁ, billamattiyo hutvā pabhijjiṁsu. Pubbañca lohitañca pagghariṁsu.


pli: Atha kho kokāliko bhikkhu teneva ābādhena kālamakāsi.


pli: Kālaṅkato ca kokāliko bhikkhu padumaṁ nirayaṁ upapajji sāriputtamoggallānesu cittaṁ āghātetvā.


pli: Atha kho brahmā sahampati abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhito kho brahmā sahampati bhagavantaṁ etadavoca:


pli: “kokāliko, bhante, bhikkhu kālaṅkato.


pli: Kālaṅkato ca, bhante, kokāliko bhikkhu padumaṁ nirayaṁ upapanno sāriputtamoggallānesu cittaṁ āghātetvā”ti.


pli: Idamavoca brahmā sahampati.


pli: Idaṁ vatvā bhagavantaṁ abhivādetvā padakkhiṇaṁ katvā tatthevantaradhāyīti.


pli: Atha kho bhagavā tassā rattiyā accayena bhikkhū āmantesi:


pli: “imaṁ, bhikkhave, rattiṁ brahmā sahampati abhikkantāya rattiyā abhikkantavaṇṇo kevalakappaṁ jetavanaṁ obhāsetvā yenāhaṁ tenupasaṅkami; upasaṅkamitvā maṁ abhivādetvā ekamantaṁ aṭṭhāsi. Ekamantaṁ ṭhito kho, bhikkhave, brahmā sahampati maṁ etadavoca:


pli: ‘kokāliko, bhante, bhikkhu kālaṅkato.


pli: Kālaṅkato ca, bhante, kokāliko bhikkhu padumaṁ nirayaṁ upapanno sāriputtamoggallānesu cittaṁ āghātetvā’ti.


pli: Idamavoca, bhikkhave, brahmā sahampati, idaṁ vatvā maṁ abhivādetvā padakkhiṇaṁ katvā tatthevantaradhāyī”ti.


pli: Evaṁ vutte, aññataro bhikkhu bhagavantaṁ etadavoca:


pli: “kīvadīghaṁ nu kho, bhante, padume niraye āyuppamāṇan”ti?


pli: “Dīghaṁ kho, bhikkhu, padume niraye āyuppamāṇaṁ.


pli: Taṁ na sukaraṁ saṅkhātuṁ:


pli: ‘ettakāni vassāni iti vā, ettakāni vassasatāni iti vā, ettakāni vassasahassāni iti vā, ettakāni vassasatasahassāni iti vā’”ti.


pli: “Sakkā pana, bhante, upamaṁ kātun”ti?


pli: “Sakkā, bhikkhū”ti bhagavā avoca:


pli: “Seyyathāpi, bhikkhu vīsatikhāriko kosalako tilavāho. Tato puriso vassasatassa vassasatassa accayena ekamekaṁ tilaṁ uddhareyya;


pli: khippataraṁ kho so, bhikkhu, vīsatikhāriko kosalako tilavāho iminā upakkamena parikkhayaṁ pariyādānaṁ gaccheyya, na tveva eko abbudo nirayo.


pli: Seyyathāpi, bhikkhu, vīsati abbudā nirayā, evameko nirabbudanirayo.


pli: Seyyathāpi, bhikkhu, vīsati nirabbudā nirayā, evameko ababo nirayo.


pli: Seyyathāpi, bhikkhu, vīsati ababā nirayā, evameko aṭaṭo nirayo.


pli: Seyyathāpi, bhikkhu, vīsati aṭaṭā nirayā, evameko ahaho nirayo.


pli: Seyyathāpi, bhikkhu, vīsati ahahā nirayā, evameko kumudo nirayo.


pli: Seyyathāpi, bhikkhu, vīsati kumudā nirayā, evameko sogandhiko nirayo.


pli: Seyyathāpi, bhikkhu, vīsati sogandhikā nirayā, evameko uppalanirayo.


pli: Seyyathāpi, bhikkhu, vīsati uppalā nirayā, evameko puṇḍariko nirayo.


pli: Seyyathāpi, bhikkhu, vīsati puṇḍarikā nirayā, evameko padumo nirayo.


pli: Padume pana, bhikkhu, niraye kokāliko bhikkhu upapanno sāriputtamoggallānesu cittaṁ āghātetvā”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Purisassa hi jātassa,


pli: kuṭhārī jāyate mukhe;


pli: Yāya chindati attānaṁ,


pli: bālo dubbhāsitaṁ bhaṇaṁ.


pli: Yo nindiyaṁ pasaṁsati,


pli: Taṁ vā nindati yo pasaṁsiyo;


pli: Vicināti mukhena so kaliṁ,


pli: Kalinā tena sukhaṁ na vindati.


pli: Appamattako ayaṁ kali,


pli: Yo akkhesu dhanaparājayo;


pli: Sabbassāpi sahāpi attanā,


pli: Ayameva mahantaro kali;


pli: Yo sugatesu manaṁ padosaye.


pli: Sataṁ sahassānaṁ nirabbudānaṁ,


pli: Chattiṁsati pañca ca abbudāni;


pli: Yamariyagarahī nirayaṁ upeti,


pli: Vācaṁ manañca paṇidhāya pāpakan”ti.


pli: Paṭhamo vaggo.


pli: Tassuddānaṁ


pli: Āyācanaṁ gāravo brahmadevo,


pli: Bako ca brahmā aparā ca diṭṭhi;


pli: Pamādakokālikatissako ca,


pli: Turū ca brahmā aparo ca kokālikoti.


title_pli: Saṁyutta Nikāya 6.11 2. Dutiyavagga

pli: Saṁyutta Nikāya 6.11


pli: 2. Dutiyavagga


pli: Sanaṅkumārasutta


pli: Evaṁ me sutaṁ—


pli: ekaṁ samayaṁ bhagavā rājagahe viharati sappinītīre.


pli: Atha kho brahmā sanaṅkumāro abhikkantāya rattiyā abhikkantavaṇṇo kevalakappaṁ sappinītīraṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho brahmā sanaṅkumāro bhagavato santike imaṁ gāthaṁ abhāsi:


pli: “Khattiyo seṭṭho janetasmiṁ,


pli: ye gottapaṭisārino;


pli: Vijjācaraṇasampanno,


pli: so seṭṭho devamānuse”ti.


pli: Idamavoca brahmā sanaṅkumāro.


pli: Samanuñño satthā ahosi.


pli: Atha kho brahmā sanaṅkumāro “samanuñño me satthā”ti bhagavantaṁ abhivādetvā padakkhiṇaṁ katvā tatthevantaradhāyīti.


title_pli: Saṁyutta Nikāya 6.12 2. Dutiyavagga

pli: Saṁyutta Nikāya 6.12


pli: Devadattasutta


pli: ekaṁ samayaṁ bhagavā rājagahe viharati gijjhakūṭe pabbate acirapakkante devadatte.


pli: Atha kho brahmā sahampati abhikkantāya rattiyā abhikkantavaṇṇo kevalakappaṁ gijjhakūṭaṁ pabbataṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho brahmā sahampati devadattaṁ ārabbha bhagavato santike imaṁ gāthaṁ abhāsi:


pli: “Phalaṁ ve kadaliṁ hanti,


pli: phalaṁ veḷuṁ phalaṁ naḷaṁ;


pli: Sakkāro kāpurisaṁ hanti,


pli: gabbho assatariṁ yathā”ti.


title_pli: Saṁyutta Nikāya 6.13 2. Dutiyavagga

pli: Saṁyutta Nikāya 6.13


pli: 2. Dutiyavagga


pli: Andhakavindasutta


pli: Ekaṁ samayaṁ bhagavā māgadhesu viharati andhakavinde.


pli: Tena kho pana samayena bhagavā rattandhakāratimisāyaṁ abbhokāse nisinno hoti, devo ca ekamekaṁ phusāyati.


pli: Atha kho brahmā sahampati abhikkantāya rattiyā abhikkantavaṇṇo kevalakappaṁ andhakavindaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi.


pli: Ekamantaṁ ṭhito kho brahmā sahampati bhagavato santike imā gāthāyo abhāsi:


pli: “Sevetha pantāni senāsanāni,


pli: Careyya saṁyojanavippamokkhā;


pli: Sace ratiṁ nādhigaccheyya tattha,


pli: Saṅghe vase rakkhitatto satīmā.


pli: Kulākulaṁ piṇḍikāya caranto,


pli: Indriyagutto nipako satimā;


pli: Sevetha pantāni senāsanāni,


pli: Bhayā pamutto abhaye vimutto.


pli: Yattha bheravā sarīsapā,


pli: Vijju sañcarati thanayati devo;


pli: Andhakāratimisāya rattiyā,


pli: Nisīdi tattha bhikkhu vigatalomahaṁso.


pli: Idañhi jātu me diṭṭhaṁ,


pli: nayidaṁ itihītihaṁ;


pli: Ekasmiṁ brahmacariyasmiṁ,


pli: sahassaṁ maccuhāyinaṁ.


pli: Bhiyyo pañcasatā sekkhā,


pli: dasā ca dasadhā dasa;


pli: Sabbe sotasamāpannā,


pli: atiracchānagāmino.


pli: Athāyaṁ itarā pajā,


pli: puññabhāgāti me mano;


pli: Saṅkhātuṁ nopi sakkomi,


pli: musāvādassa ottapan”ti.


title_pli: Saṁyutta Nikāya 6.14 2. Dutiyavagga

pli: Saṁyutta Nikāya 6.14


pli: 2. Dutiyavagga


pli: Aruṇavatīsutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati …pe…


pli: tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Bhūtapubbaṁ, bhikkhave, rājā ahosi aruṇavā nāma.


pli: Rañño kho pana, bhikkhave, aruṇavato aruṇavatī nāma rājadhānī ahosi.


pli: Aruṇavatiṁ kho pana, bhikkhave, rājadhāniṁ sikhī bhagavā arahaṁ sammāsambuddho upanissāya vihāsi.


pli: Sikhissa kho pana, bhikkhave, bhagavato arahato sammāsambuddhassa abhibhūsambhavaṁ nāma sāvakayugaṁ ahosi aggaṁ bhaddayugaṁ.


pli: Atha kho, bhikkhave, sikhī bhagavā arahaṁ sammāsambuddho abhibhuṁ bhikkhuṁ āmantesi:


pli: ‘āyāma, brāhmaṇa, yena aññataro brahmaloko tenupasaṅkamissāma, yāva bhattassa kālo bhavissatī’ti.


pli: ‘Evaṁ, bhante’ti kho bhikkhave, abhibhū bhikkhu sikhissa bhagavato arahato sammāsambuddhassa paccassosi.


pli: Atha kho, bhikkhave, sikhī bhagavā arahaṁ sammāsambuddho abhibhū ca bhikkhu—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—aruṇavatiyā rājadhāniyā antarahitā tasmiṁ brahmaloke pāturahesuṁ.


pli: ‘paṭibhātu, brāhmaṇa, taṁ brahmuno ca brahmaparisāya ca brahmapārisajjānañca dhammī kathā’ti.


pli: ‘Evaṁ, bhante’ti kho, bhikkhave, abhibhū bhikkhu sikhissa bhagavato arahato sammāsambuddhassa paṭissutvā, brahmānañca brahmaparisañca brahmapārisajje ca dhammiyā kathāya sandassesi samādapesi samuttejesi sampahaṁsesi.


pli: Tatra sudaṁ, bhikkhave, brahmā ca brahmaparisā ca brahmapārisajjā ca ujjhāyanti khiyyanti vipācenti:


pli: ‘acchariyaṁ vata, bho, abbhutaṁ vata bho, kathañhi nāma satthari sammukhībhūte sāvako dhammaṁ desessatī’ti.


pli: ‘ujjhāyanti kho te, brāhmaṇa, brahmā ca brahmaparisā ca brahmapārisajjā ca—


pli: acchariyaṁ vata bho, abbhutaṁ vata bho, kathañhi nāma satthari sammukhībhūte sāvako dhammaṁ desessatīti.


pli: Tena hi tvaṁ, brāhmaṇa, bhiyyoso mattāya brahmānañca brahmaparisañca brahmapārisajje ca saṁvejehī’ti.


pli: ‘Evaṁ, bhante’ti kho, bhikkhave, abhibhū bhikkhu sikhissa bhagavato arahato sammāsambuddhassa paṭissutvā dissamānenapi kāyena dhammaṁ desesi, adissamānenapi kāyena dhammaṁ desesi, dissamānenapi heṭṭhimena upaḍḍhakāyena adissamānena uparimena upaḍḍhakāyena dhammaṁ desesi, dissamānenapi uparimena upaḍḍhakāyena adissamānena heṭṭhimena upaḍḍhakāyena dhammaṁ desesi.


pli: Tatra sudaṁ, bhikkhave, brahmā ca brahmaparisā ca brahmapārisajjā ca acchariyabbhutacittajātā ahesuṁ:


pli: ‘acchariyaṁ vata bho, abbhutaṁ vata bho, samaṇassa mahiddhikatā mahānubhāvatā’ti.


pli: Atha kho abhibhū bhikkhu sikhiṁ bhagavantaṁ arahantaṁ sammāsambuddhaṁ etadavoca:


pli: ‘abhijānāmi khvāhaṁ, bhante, bhikkhusaṅghassa majjhe evarūpiṁ vācaṁ bhāsitā—


pli: pahomi khvāhaṁ, āvuso, brahmaloke ṭhito sahassilokadhātuṁ sarena viññāpetun’ti.


pli: ‘Etassa, brāhmaṇa, kālo, etassa, brāhmaṇa, kālo;


pli: yaṁ tvaṁ, brāhmaṇa, brahmaloke ṭhito sahassilokadhātuṁ sarena viññāpeyyāsī’ti.


pli: ‘Evaṁ, bhante’ti kho, bhikkhave, abhibhū bhikkhu sikhissa bhagavato arahato sammāsambuddhassa paṭissutvā brahmaloke ṭhito imā gāthāyo abhāsi:


pli: ‘Ārambhatha nikkamatha,


pli: Yuñjatha buddhasāsane;


pli: Dhunātha maccuno senaṁ,


pli: Naḷāgāraṁva kuñjaro.


pli: Yo imasmiṁ dhammavinaye,


pli: appamatto vihassati;


pli: Pahāya jātisaṁsāraṁ,


pli: dukkhassantaṁ karissatī’ti.


pli: Atha kho, bhikkhave, sikhī ca bhagavā arahaṁ sammāsambuddho abhibhū ca bhikkhu brahmānañca brahmaparisañca brahmapārisajje ca saṁvejetvā—


pli: seyyathāpi nāma …pe… tasmiṁ brahmaloke antarahitā aruṇavatiyā rājadhāniyā pāturahesuṁ.


pli: Atha kho, bhikkhave, sikhī bhagavā arahaṁ sammāsambuddho bhikkhū āmantesi:


pli: ‘assuttha no tumhe, bhikkhave, abhibhussa bhikkhuno brahmaloke ṭhitassa gāthāyo bhāsamānassā’ti?


pli: ‘Assumha kho mayaṁ, bhante, abhibhussa bhikkhuno brahmaloke ṭhitassa gāthāyo bhāsamānassā’ti.


pli: ‘Yathā kathaṁ pana tumhe, bhikkhave, assuttha abhibhussa bhikkhuno brahmaloke ṭhitassa gāthāyo bhāsamānassā’ti?


pli: Evaṁ kho mayaṁ, bhante, assumha abhibhussa bhikkhuno brahmaloke ṭhitassa gāthāyo bhāsamānassa:


pli: yuñjatha buddhasāsane;


pli: naḷāgāraṁva kuñjaro.


pli: ‘Evaṁ kho mayaṁ, bhante, assumha abhibhussa bhikkhuno brahmaloke ṭhitassa gāthāyo bhāsamānassā’ti.


pli: ‘Sādhu sādhu, bhikkhave;


pli: sādhu kho tumhe, bhikkhave, assuttha abhibhussa bhikkhuno brahmaloke ṭhitassa gāthāyo bhāsamānassā’”ti.


pli: Idamavoca bhagavā, attamanā te bhikkhū bhagavato bhāsitaṁ abhinandunti.


title_pli: Saṁyutta Nikāya 6.15 2. Dutiyavagga

pli: Saṁyutta Nikāya 6.15


pli: 2. Dutiyavagga


pli: Parinibbānasutta


pli: Ekaṁ samayaṁ bhagavā kusinārāyaṁ viharati upavattane mallānaṁ sālavane antarena yamakasālānaṁ parinibbānasamaye.


pli: Atha kho bhagavā bhikkhū āmantesi:


pli: “handa dāni, bhikkhave, āmantayāmi vo:


pli: ‘vayadhammā saṅkhārā, appamādena sampādethā’”ti.


pli: Ayaṁ tathāgatassa pacchimā vācā.


pli: Atha kho bhagavā paṭhamaṁ jhānaṁ samāpajji. Paṭhamā jhānā vuṭṭhahitvā dutiyaṁ jhānaṁ samāpajji. Dutiyā jhānā vuṭṭhahitvā tatiyaṁ jhānaṁ samāpajji. Tatiyā jhānā vuṭṭhahitvā catutthaṁ jhānaṁ samāpajji. Catutthā jhānā vuṭṭhahitvā ākāsānañcāyatanaṁ samāpajji. Ākāsānañcāyatanā vuṭṭhahitvā viññāṇañcāyatanaṁ samāpajji. Viññāṇañcāyatanā vuṭṭhahitvā ākiñcaññāyatanaṁ samāpajji. Ākiñcaññāyatanā vuṭṭhahitvā nevasaññānāsaññāyatanaṁ samāpajji. Nevasaññānāsaññāyatanā vuṭṭhahitvā saññāvedayitanirodhaṁ samāpajji.


pli: Saññāvedayitanirodhā vuṭṭhahitvā nevasaññānāsaññāyatanaṁ samāpajji. Nevasaññānāsaññāyatanā vuṭṭhahitvā ākiñcaññāyatanaṁ samāpajji. Ākiñcaññāyatanā vuṭṭhahitvā viññāṇañcāyatanaṁ samāpajji. Viññāṇañcāyatanā vuṭṭhahitvā ākāsānañcāyatanaṁ samāpajji. Ākāsānañcāyatanā vuṭṭhahitvā catutthaṁ jhānaṁ samāpajji. Catutthā jhānā vuṭṭhahitvā tatiyaṁ jhānaṁ samāpajji. Tatiyā jhānā vuṭṭhahitvā dutiyaṁ jhānaṁ samāpajji. Dutiyā jhānā vuṭṭhahitvā paṭhamaṁ jhānaṁ samāpajji. Paṭhamā jhānā vuṭṭhahitvā dutiyaṁ jhānaṁ samāpajji. Dutiyā jhānā vuṭṭhahitvā tatiyaṁ jhānaṁ samāpajji. Tatiyā jhānā vuṭṭhahitvā catutthaṁ jhānaṁ samāpajji. Catutthā jhānā vuṭṭhahitvā samanantaraṁ bhagavā parinibbāyi.


pli: Parinibbute bhagavati saha parinibbānā brahmā sahampati imaṁ gāthaṁ abhāsi:


pli: “Sabbeva nikkhipissanti,


pli: bhūtā loke samussayaṁ;


pli: Yattha etādiso satthā,


pli: loke appaṭipuggalo;


pli: Tathāgato balappatto,


pli: sambuddho parinibbuto”ti.


pli: Parinibbute bhagavati saha parinibbānā sakko devānamindo imaṁ gāthaṁ abhāsi:


pli: “Aniccā vata saṅkhārā,


pli: uppādavayadhammino;


pli: Uppajjitvā nirujjhanti,


pli: tesaṁ vūpasamo sukho”ti.


pli: Parinibbute bhagavati saha parinibbānā āyasmā ānando imaṁ gāthaṁ abhāsi:


pli: “Tadāsi yaṁ bhiṁsanakaṁ,


pli: tadāsi lomahaṁsanaṁ;


pli: Sabbākāravarūpete,


pli: sambuddhe parinibbute”ti.


pli: Parinibbute bhagavati saha parinibbānā āyasmā anuruddho imā gāthāyo abhāsi:


pli: “Nāhu assāsapassāso,


pli: ṭhitacittassa tādino;


pli: Anejo santimārabbha,


pli: cakkhumā parinibbuto.


pli: Asallīnena cittena,


pli: vedanaṁ ajjhavāsayi;


pli: Pajjotasseva nibbānaṁ,


pli: vimokkho cetaso ahū”ti.


pli: Dutiyo vaggo.


pli: Tassuddānaṁ


pli: Brahmāsanaṁ devadatto,


pli: Andhakavindo aruṇavatī;


pli: Parinibbānena ca desitaṁ,


pli: Idaṁ brahmapañcakanti.


pli: Brahmasaṁyuttaṁ samattaṁ.


title_pli: Saṁyutta Nikāya 6.2 1. Paṭhamavagga

pli: Saṁyutta Nikāya 6.2


pli: 1. Paṭhamavagga


pli: Gāravasutta


pli: Evaṁ me sutaṁ—


pli: ekaṁ samayaṁ bhagavā uruvelāyaṁ viharati najjā nerañjarāya tīre ajapālanigrodhamūle paṭhamābhisambuddho.


pli: Atha kho bhagavato rahogatassa paṭisallīnassa evaṁ cetaso parivitakko udapādi:


pli: “dukkhaṁ kho agāravo viharati appatisso, kaṁ nu khvāhaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyan”ti?


pli: Atha kho bhagavato etadahosi:


pli: “aparipuṇṇassa kho sīlakkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake loke samārake sabrahmake sassamaṇabrāhmaṇiyā pajāya sadevamanussāya attanā sīlasampannataraṁ aññaṁ samaṇaṁ vā brāhmaṇaṁ vā, yamahaṁ sakkatvā garuṁ katvā upanissāya vihareyyaṁ.


pli: Aparipuṇṇassa kho samādhikkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake loke …pe… attanā samādhisampannataraṁ aññaṁ samaṇaṁ vā brāhmaṇaṁ vā, yamahaṁ sakkatvā garuṁ katvā upanissāya vihareyyaṁ.


pli: Aparipuṇṇassa paññākkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake …pe… attanā paññāsampannataraṁ aññaṁ samaṇaṁ vā brāhmaṇaṁ vā, yamahaṁ sakkatvā garuṁ katvā upanissāya vihareyyaṁ.


pli: Aparipuṇṇassa kho vimuttikkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake …pe… attanā vimuttisampannataraṁ aññaṁ samaṇaṁ vā brāhmaṇaṁ vā, yamahaṁ sakkatvā garuṁ katvā upanissāya vihareyyaṁ.


pli: Aparipuṇṇassa kho vimuttiñāṇadassanakkhandhassa pāripūriyā aññaṁ samaṇaṁ vā brāhmaṇaṁ vā sakkatvā garuṁ katvā upanissāya vihareyyaṁ.


pli: Na kho panāhaṁ passāmi sadevake loke samārake sabrahmake sassamaṇabrāhmaṇiyā pajāya sadevamanussāya attanā vimuttiñāṇadassanasampannataraṁ aññaṁ samaṇaṁ vā brāhmaṇaṁ vā, yamahaṁ sakkatvā garuṁ katvā upanissāya vihareyyaṁ.


pli: Yannūnāhaṁ yvāyaṁ dhammo mayā abhisambuddho tameva dhammaṁ sakkatvā garuṁ katvā upanissāya vihareyyan”ti.


pli: Atha kho brahmā sahampati bhagavato cetasā cetoparivitakkamaññāya—seyyathāpi nāma balavā puriso samiñjitaṁ vā bāhaṁ pasāreyya pasāritaṁ vā bāhaṁ samiñjeyya; evameva—brahmaloke antarahito bhagavato purato pāturahosi.


pli: Atha kho brahmā sahampati ekaṁsaṁ uttarāsaṅgaṁ karitvā yena bhagavā tenañjaliṁ paṇāmetvā bhagavantaṁ etadavoca:


pli: “evametaṁ, bhagavā, evametaṁ, sugata.


pli: Yepi te, bhante, ahesuṁ atītamaddhānaṁ arahanto sammāsambuddhā, tepi bhagavanto dhammaññeva sakkatvā garuṁ katvā upanissāya vihariṁsu;


pli: yepi te, bhante, bhavissanti anāgatamaddhānaṁ arahanto sammāsambuddhā tepi bhagavanto dhammaññeva sakkatvā garuṁ katvā upanissāya viharissanti.


pli: Bhagavāpi, bhante, etarahi arahaṁ sammāsambuddho dhammaññeva sakkatvā garuṁ katvā upanissāya viharatū”ti.


pli: Idamavoca brahmā sahampati, idaṁ vatvā athāparaṁ etadavoca:


pli: “Ye ca atītā sambuddhā,


pli: ye ca buddhā anāgatā;


pli: Yo cetarahi sambuddho,


pli: bahūnaṁ sokanāsano.


pli: Sabbe saddhammagaruno,


pli: vihaṁsu viharanti ca;


pli: Tathāpi viharissanti,


pli: esā buddhāna dhammatā.


pli: Tasmā hi attakāmena,


pli: mahattamabhikaṅkhatā;


pli: Saddhammo garukātabbo,


pli: saraṁ buddhāna sāsanan”ti.


title_pli: Saṁyutta Nikāya 6.3 1. Paṭhamavagga

pli: Saṁyutta Nikāya 6.3


pli: 1. Paṭhamavagga


pli: Brahmadevasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena aññatarissā brāhmaṇiyā brahmadevo nāma putto bhagavato santike agārasmā anagāriyaṁ pabbajito hoti.


pli: Atha kho āyasmā brahmadevo eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā brahmadevo arahataṁ ahosi.


pli: Atha kho āyasmā brahmadevo pubbaṇhasamayaṁ nivāsetvā pattacīvaramādāya sāvatthiṁ piṇḍāya pāvisi.


pli: Sāvatthiyaṁ sapadānaṁ piṇḍāya caramāno yena sakamātu nivesanaṁ tenupasaṅkami.


pli: Tena kho pana samayena āyasmato brahmadevassa mātā brāhmaṇī brahmuno āhutiṁ niccaṁ paggaṇhāti.


pli: Atha kho brahmuno sahampatissa etadahosi:


pli: “ayaṁ kho āyasmato brahmadevassa mātā brāhmaṇī brahmuno āhutiṁ niccaṁ paggaṇhāti.


pli: Yannūnāhaṁ taṁ upasaṅkamitvā saṁvejeyyan”ti.


pli: Atha kho brahmā sahampati—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—brahmaloke antarahito āyasmato brahmadevassa mātu nivesane pāturahosi.


pli: Atha kho brahmā sahampati vehāsaṁ ṭhito āyasmato brahmadevassa mātaraṁ brāhmaṇiṁ gāthāya ajjhabhāsi:


pli: “Dūre ito brāhmaṇi brahmaloko,


pli: Yassāhutiṁ paggaṇhāsi niccaṁ;


pli: Netādiso brāhmaṇi brahmabhakkho,


pli: Kiṁ jappasi brahmapathaṁ ajānaṁ.


pli: Eso hi te brāhmaṇi brahmadevo,


pli: Nirūpadhiko atidevapatto;


pli: Akiñcano bhikkhu anaññaposī,


pli: Yo te so piṇḍāya gharaṁ paviṭṭho.


pli: Āhuneyyo vedagu bhāvitatto,


pli: Narānaṁ devānañca dakkhiṇeyyo;


pli: Bāhitvā pāpāni anūpalitto,


pli: Ghāsesanaṁ iriyati sītibhūto.


pli: Na tassa pacchā na puratthamatthi,


pli: Santo vidhūmo anigho nirāso;


pli: Nikkhittadaṇḍo tasathāvaresu,


pli: So tyāhutiṁ bhuñjatu aggapiṇḍaṁ.


pli: Visenibhūto upasantacitto,


pli: Nāgova danto carati anejo;


pli: Bhikkhu susīlo suvimuttacitto,


pli: Tasmiṁ pasannā avikampamānā,


pli: Patiṭṭhapehi dakkhiṇaṁ dakkhiṇeyye;


pli: Karohi puññaṁ sukhamāyatikaṁ,


pli: Disvā muniṁ brāhmaṇi oghatiṇṇanti.


pli: Patiṭṭhapesi dakkhiṇaṁ dakkhiṇeyye;


pli: Akāsi puññaṁ sukhamāyatikaṁ,


pli: Disvā muniṁ brāhmaṇī oghatiṇṇan”ti.


title_pli: Saṁyutta Nikāya 6.4 1. Paṭhamavagga

pli: Saṁyutta Nikāya 6.4


pli: 1. Paṭhamavagga


pli: Bakabrahmasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena bakassa brahmuno evarūpaṁ pāpakaṁ diṭṭhigataṁ uppannaṁ hoti:


pli: “idaṁ niccaṁ, idaṁ dhuvaṁ, idaṁ sassataṁ, idaṁ kevalaṁ, idaṁ acavanadhammaṁ, idañhi na jāyati na jīyati na mīyati na cavati na upapajjati, ito ca panaññaṁ uttari nissaraṇaṁ natthī”ti.


pli: Atha kho bhagavā bakassa brahmuno cetasā cetoparivitakkamaññāya—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—jetavane antarahito tasmiṁ brahmaloke pāturahosi.


pli: Addasā kho bako brahmā bhagavantaṁ dūratova āgacchantaṁ.


pli: Disvāna bhagavantaṁ etadavoca:


pli: “ehi kho, mārisa, svāgataṁ te, mārisa.


pli: Cirassaṁ kho, mārisa, imaṁ pariyāyamakāsi yadidaṁ idhāgamanāya.


pli: Idañhi, mārisa, niccaṁ, idaṁ dhuvaṁ, idaṁ sassataṁ, idaṁ kevalaṁ, idaṁ acavanadhammaṁ, idañhi na jāyati na jīyati na mīyati na cavati na upapajjati. Ito ca panaññaṁ uttari nissaraṇaṁ natthī”ti.


pli: Evaṁ vutte, bhagavā bakaṁ brahmānaṁ etadavoca:


pli: “avijjāgato vata bho bako brahmā, avijjāgato vata bho bako brahmā.


pli: Yatra hi nāma aniccaṁyeva samānaṁ niccanti vakkhati, adhuvaṁyeva samānaṁ dhuvanti vakkhati, asassataṁyeva samānaṁ sassatanti vakkhati, akevalaṁyeva samānaṁ kevalanti vakkhati, cavanadhammaṁyeva samānaṁ acavanadhammanti vakkhati.


pli: Yattha ca pana jāyati ca jīyati ca mīyati ca cavati ca upapajjati ca, tañca tathā vakkhati:


pli: ‘idañhi na jāyati na jīyati na mīyati na cavati na upapajjati’.


pli: Santañca panaññaṁ uttari nissaraṇaṁ, ‘natthaññaṁ uttari nissaraṇan’ti vakkhatī”ti.


pli: “Dvāsattati gotama puññakammā,


pli: Vasavattino jātijaraṁ atītā;


pli: Ayamantimā vedagū brahmupapatti,


pli: Asmābhijappanti janā anekā”ti.


pli: “Appañhi etaṁ na hi dīghamāyu,


pli: Yaṁ tvaṁ baka maññasi dīghamāyuṁ;


pli: Sataṁ sahassānaṁ nirabbudānaṁ,


pli: Āyuṁ pajānāmi tavāhaṁ brahme”ti.


pli: “Anantadassī bhagavāhamasmi,


pli: Jātijaraṁ sokamupātivatto;


pli: Kiṁ me purāṇaṁ vatasīlavattaṁ,


pli: Ācikkha me taṁ yamahaṁ vijaññā”ti.


pli: “Yaṁ tvaṁ apāyesi bahū manusse,


pli: Pipāsite ghammani samparete;


pli: Taṁ te purāṇaṁ vatasīlavattaṁ,


pli: Suttappabuddhova anussarāmi.


pli: Yaṁ eṇikūlasmiṁ janaṁ gahītaṁ,


pli: Amocayī gayhakaṁ nīyamānaṁ;


pli: Gaṅgāya sotasmiṁ gahītanāvaṁ,


pli: Luddena nāgena manussakamyā;


pli: Pamocayittha balasā pasayha,


pli: Taṁ te purāṇaṁ vatasīlavattaṁ;


pli: Kappo ca te baddhacaro ahosiṁ,


pli: Sambuddhimantaṁ vatinaṁ amaññi;


pli: Suttappabuddhova anussarāmī”ti.


pli: “Addhā pajānāsi mametamāyuṁ,


pli: Aññepi jānāsi tathā hi buddho;


pli: Tathā hi tyāyaṁ jalitānubhāvo,


pli: Obhāsayaṁ tiṭṭhati brahmalokan”ti.


title_pli: Saṁyutta Nikāya 6.5 1. Paṭhamavagga

pli: Saṁyutta Nikāya 6.5


pli: 1. Paṭhamavagga


pli: Aññatarabrahmasutta


pli: Sāvatthinidānaṁ.


pli: Tena kho pana samayena aññatarassa brahmuno evarūpaṁ pāpakaṁ diṭṭhigataṁ uppannaṁ hoti:


pli: “natthi so samaṇo vā brāhmaṇo vā yo idha āgaccheyyā”ti.


pli: Atha kho bhagavā tassa brahmuno cetasā cetoparivitakkamaññāya—seyyathāpi nāma balavā puriso …pe… tasmiṁ brahmaloke pāturahosi.


pli: Atha kho bhagavā tassa brahmuno upari vehāsaṁ pallaṅkena nisīdi tejodhātuṁ samāpajjitvā.


pli: Atha kho āyasmato mahāmoggallānassa etadahosi:


pli: “kahaṁ nu kho bhagavā etarahi viharatī”ti?


pli: Addasā kho āyasmā mahāmoggallāno bhagavantaṁ dibbena cakkhunā visuddhena atikkantamānusakena tassa brahmuno upari vehāsaṁ pallaṅkena nisinnaṁ tejodhātuṁ samāpannaṁ.


pli: Disvāna—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—jetavane antarahito tasmiṁ brahmaloke pāturahosi.


pli: Atha kho āyasmā mahāmoggallāno puratthimaṁ disaṁ nissāya tassa brahmuno upari vehāsaṁ pallaṅkena nisīdi tejodhātuṁ samāpajjitvā nīcataraṁ bhagavato.


pli: Atha kho āyasmato mahākassapassa etadahosi:


pli: Addasā kho āyasmā mahākassapo bhagavantaṁ dibbena cakkhunā …pe…


pli: disvāna—seyyathāpi nāma balavā puriso …pe… evameva—jetavane antarahito tasmiṁ brahmaloke pāturahosi.


pli: Atha kho āyasmā mahākassapo dakkhiṇaṁ disaṁ nissāya tassa brahmuno upari vehāsaṁ pallaṅkena nisīdi tejodhātuṁ samāpajjitvā nīcataraṁ bhagavato.


pli: Atha kho āyasmato mahākappinassa etadahosi:


pli: Addasā kho āyasmā mahākappino bhagavantaṁ dibbena cakkhunā …pe… tejodhātuṁ samāpannaṁ.


pli: Disvāna—seyyathāpi nāma balavā puriso …pe…


pli: evameva—jetavane antarahito tasmiṁ brahmaloke pāturahosi.


pli: Atha kho āyasmā mahākappino pacchimaṁ disaṁ nissāya tassa brahmuno upari vehāsaṁ pallaṅkena nisīdi tejodhātuṁ samāpajjitvā nīcataraṁ bhagavato.


pli: Atha kho āyasmato anuruddhassa etadahosi:


pli: Addasā kho āyasmā anuruddho …pe… tejodhātuṁ samāpannaṁ.


pli: Disvāna—seyyathāpi nāma balavā puriso …pe… tasmiṁ brahmaloke pāturahosi.


pli: Atha kho āyasmā anuruddho uttaraṁ disaṁ nissāya tassa brahmuno upari vehāsaṁ pallaṅkena nisīdi tejodhātuṁ samāpajjitvā nīcataraṁ bhagavato.


pli: Atha kho āyasmā mahāmoggallāno taṁ brahmānaṁ gāthāya ajjhabhāsi:


pli: “Ajjāpi te āvuso sā diṭṭhi,


pli: Yā te diṭṭhi pure ahu;


pli: Passasi vītivattantaṁ,


pli: Brahmaloke pabhassaran”ti.


pli: “Na me mārisa sā diṭṭhi,


pli: yā me diṭṭhi pure ahu;


pli: Passāmi vītivattantaṁ,


pli: brahmaloke pabhassaraṁ;


pli: Svāhaṁ ajja kathaṁ vajjaṁ,


pli: ahaṁ niccomhi sassato”ti.


pli: Atha kho bhagavā taṁ brahmānaṁ saṁvejetvā—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—tasmiṁ brahmaloke antarahito jetavane pāturahosi.


pli: Atha kho so brahmā aññataraṁ brahmapārisajjaṁ āmantesi:


pli: “ehi tvaṁ, mārisa, yenāyasmā mahāmoggallāno tenupasaṅkama; upasaṅkamitvā āyasmantaṁ mahāmoggallānaṁ evaṁ vadehi:


pli: ‘atthi nu kho, mārisa moggallāna, aññepi tassa bhagavato sāvakā evaṁmahiddhikā evaṁmahānubhāvā;


pli: seyyathāpi bhavaṁ moggallāno kassapo kappino anuruddho’”ti?


pli: “Evaṁ, mārisā”ti kho so brahmapārisajjo tassa brahmuno paṭissutvā yenāyasmā mahāmoggallāno tenupasaṅkami; upasaṅkamitvā āyasmantaṁ mahāmoggallānaṁ etadavoca:


pli: “atthi nu kho, mārisa moggallāna, aññepi tassa bhagavato sāvakā evaṁmahiddhikā evaṁmahānubhāvā;


pli: seyyathāpi bhavaṁ moggallāno kassapo kappino anuruddho”ti?


pli: Atha kho āyasmā mahāmoggallāno taṁ brahmapārisajjaṁ gāthāya ajjhabhāsi:


pli: “Tevijjā iddhipattā ca,


pli: cetopariyāyakovidā;


pli: Khīṇāsavā arahanto,


pli: bahū buddhassa sāvakā”ti.


pli: Atha kho so brahmapārisajjo āyasmato mahāmoggallānassa bhāsitaṁ abhinanditvā anumoditvā yena so brahmā tenupasaṅkami; upasaṅkamitvā taṁ brahmānaṁ etadavoca:


pli: “āyasmā, mārisa, mahāmoggallāno evamāha:


pli: ‘Tevijjā iddhipattā ca,


pli: bahū buddhassa sāvakā’”ti.


pli: Idamavoca so brahmapārisajjo.


pli: Attamano ca so brahmā tassa brahmapārisajjassa bhāsitaṁ abhinandīti.


title_pli: Saṁyutta Nikāya 6.6 1. Paṭhamavagga

pli: Saṁyutta Nikāya 6.6


pli: 1. Paṭhamavagga


pli: Brahmalokasutta


pli: Sāvatthinidānaṁ.


pli: Tena kho pana samayena bhagavā divāvihāragato hoti paṭisallīno.


pli: Atha kho subrahmā ca paccekabrahmā suddhāvāso ca paccekabrahmā yena bhagavā tenupasaṅkamiṁsu; upasaṅkamitvā paccekaṁ dvārabāhaṁ upanissāya aṭṭhaṁsu. Atha kho subrahmā paccekabrahmā suddhāvāsaṁ paccekabrahmānaṁ etadavoca:


pli: “akālo kho tāva, mārisa, bhagavantaṁ payirupāsituṁ;


pli: divāvihāragato bhagavā paṭisallīno ca.


pli: Asuko ca brahmaloko iddho ceva phīto ca, brahmā ca tatra pamādavihāraṁ viharati.


pli: Āyāma, mārisa, yena so brahmaloko tenupasaṅkamissāma; upasaṅkamitvā taṁ brahmānaṁ saṁvejeyyāmā”ti.


pli: “Evaṁ, mārisā”ti kho suddhāvāso paccekabrahmā subrahmuno paccekabrahmuno paccassosi.


pli: Atha kho subrahmā ca paccekabrahmā suddhāvāso ca paccekabrahmā—seyyathāpi nāma balavā puriso …pe… evameva—bhagavato purato antarahitā tasmiṁ brahmaloke pāturahesuṁ.


pli: Addasā kho so brahmā te brahmāno dūratova āgacchante. Disvāna te brahmāno etadavoca:


pli: “handa kuto nu tumhe, mārisā, āgacchathā”ti?


pli: “Āgatā kho mayaṁ, mārisa, amha tassa bhagavato santikā arahato sammāsambuddhassa.


pli: Gaccheyyāsi pana tvaṁ, mārisa, tassa bhagavato upaṭṭhānaṁ arahato sammāsambuddhassā”ti?


pli: Evaṁ vutto, kho so brahmā taṁ vacanaṁ anadhivāsento sahassakkhattuṁ attānaṁ abhinimminitvā subrahmānaṁ paccekabrahmānaṁ etadavoca:


pli: “passasi me no tvaṁ, mārisa, evarūpaṁ iddhānubhāvan”ti?


pli: “Passāmi kho tyāhaṁ, mārisa, evarūpaṁ iddhānubhāvan”ti.


pli: “So khvāhaṁ, mārisa, evaṁmahiddhiko evaṁmahānubhāvo kassa aññassa samaṇassa vā brāhmaṇassa vā upaṭṭhānaṁ gamissāmī”ti?


pli: Atha kho subrahmā paccekabrahmā dvisahassakkhattuṁ attānaṁ abhinimminitvā taṁ brahmānaṁ etadavoca:


pli: “Tayā ca kho, mārisa, mayā ca sveva bhagavā mahiddhikataro ceva mahānubhāvataro ca.


pli: Gaccheyyāsi tvaṁ, mārisa, tassa bhagavato upaṭṭhānaṁ arahato sammāsambuddhassā”ti?


pli: Atha kho so brahmā subrahmānaṁ paccekabrahmānaṁ gāthāya ajjhabhāsi:


pli: “Tayo supaṇṇā caturo ca haṁsā,


pli: Byagghīnisā pañcasatā ca jhāyino;


pli: Tayidaṁ vimānaṁ jalate ca brahme,


pli: Obhāsayaṁ uttarassaṁ disāyan”ti.


pli: “Kiñcāpi te taṁ jalate vimānaṁ,


pli: Obhāsayaṁ uttarassaṁ disāyaṁ;


pli: Rūpe raṇaṁ disvā sadā pavedhitaṁ,


pli: Tasmā na rūpe ramatī sumedho”ti.


pli: Atha kho subrahmā ca paccekabrahmā suddhāvāso ca paccekabrahmā taṁ brahmānaṁ saṁvejetvā tatthevantaradhāyiṁsu.


pli: Agamāsi ca kho so brahmā aparena samayena bhagavato upaṭṭhānaṁ arahato sammāsambuddhassāti.


title_pli: Saṁyutta Nikāya 6.7 1. Paṭhamavagga

pli: Saṁyutta Nikāya 6.7


pli: 1. Paṭhamavagga


pli: Kokālikasutta


pli: Sāvatthinidānaṁ.


pli: Tena kho pana samayena bhagavā divāvihāragato hoti paṭisallīno.


pli: Atha kho subrahmā ca paccekabrahmā suddhāvāso ca paccekabrahmā yena bhagavā tenupasaṅkamiṁsu; upasaṅkamitvā paccekaṁ dvārabāhaṁ nissāya aṭṭhaṁsu.


pli: Atha kho subrahmā paccekabrahmā kokālikaṁ bhikkhuṁ ārabbha bhagavato santike imaṁ gāthaṁ abhāsi:


pli: “Appameyyaṁ paminanto,


pli: Kodha vidvā vikappaye;


pli: Appameyyaṁ pamāyinaṁ,


pli: Nivutaṁ taṁ maññe puthujjanan”ti.


title_pli: Saṁyutta Nikāya 6.8 1. Paṭhamavagga

pli: Saṁyutta Nikāya 6.8


pli: Katamodakatissasutta


pli: Atha kho suddhāvāso paccekabrahmā katamodakatissakaṁ bhikkhuṁ ārabbha bhagavato santike imaṁ gāthaṁ abhāsi:


pli: Nivutaṁ taṁ maññe akissavan”ti.


title_pli: Saṁyutta Nikāya 6.9 1. Paṭhamavagga

pli: Saṁyutta Nikāya 6.9


pli: Turūbrahmasutta


pli: Tena kho pana samayena kokāliko bhikkhu ābādhiko hoti dukkhito bāḷhagilāno.


pli: Atha kho turū paccekabrahmā abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena kokāliko bhikkhu tenupasaṅkami; upasaṅkamitvā vehāsaṁ ṭhito kokālikaṁ bhikkhuṁ etadavoca:


pli: “pasādehi, kokālika, sāriputtamoggallānesu cittaṁ.


pli: Pesalā sāriputtamoggallānā”ti.


pli: “Kosi tvaṁ, āvuso”ti?


pli: “Ahaṁ turū paccekabrahmā”ti.


pli: “Nanu tvaṁ, āvuso, bhagavatā anāgāmī byākato, atha kiñcarahi idhāgato?


pli: Passa, yāvañca te idaṁ aparaddhan”ti.


pli: “Purisassa hi jātassa,


pli: kuṭhārī jāyate mukhe;


pli: Yāya chindati attānaṁ,


pli: bālo dubbhāsitaṁ bhaṇaṁ.


pli: Yo nindiyaṁ pasaṁsati,


pli: Taṁ vā nindati yo pasaṁsiyo;


pli: Vicināti mukhena so kaliṁ,


pli: Kalinā tena sukhaṁ na vindati.


pli: Appamattako ayaṁ kali,


pli: Yo akkhesu dhanaparājayo;


pli: Sabbassāpi sahāpi attanā,


pli: Ayameva mahantataro kali;


pli: Yo sugatesu manaṁ padosaye.


pli: Sataṁ sahassānaṁ nirabbudānaṁ,


pli: Chattiṁsati pañca ca abbudāni;


pli: Yamariyagarahī nirayaṁ upeti,


pli: Vācaṁ manañca paṇidhāya pāpakan”ti.


title_pli: Saṁyutta Nikāya 7.1 1. Arahantavagga

pli: Saṁyutta Nikāya 7.1


pli: 1. Arahantavagga


pli: Dhanañjānīsutta


pli: Evaṁ me sutaṁ—


pli: ekaṁ samayaṁ bhagavā rājagahe viharati veḷuvane kalandakanivāpe.


pli: Tena kho pana samayena aññatarassa bhāradvājagottassa brāhmaṇassa dhanañjānī nāma brāhmaṇī abhippasannā hoti buddhe ca dhamme ca saṅghe ca.


pli: Atha kho dhanañjānī brāhmaṇī bhāradvājagottassa brāhmaṇassa bhattaṁ upasaṁharantī upakkhalitvā tikkhattuṁ udānaṁ udānesi:


pli: “Namo tassa bhagavato arahato sammāsambuddhassa.


pli: Namo tassa bhagavato arahato sammāsambuddhassa.


pli: Namo tassa bhagavato arahato sammāsambuddhassā”ti.


pli: Evaṁ vutte, bhāradvājagotto brāhmaṇo dhanañjāniṁ brāhmaṇiṁ etadavoca:


pli: “evamevaṁ panāyaṁ vasalī yasmiṁ vā tasmiṁ vā tassa muṇḍakassa samaṇassa vaṇṇaṁ bhāsati.


pli: Idāni tyāhaṁ, vasali, tassa satthuno vādaṁ āropessāmī”ti.


pli: “Na khvāhaṁ taṁ, brāhmaṇa, passāmi sadevake loke samārake sabrahmake sassamaṇabrāhmaṇiyā pajāya sadevamanussāya, yo tassa bhagavato vādaṁ āropeyya arahato sammāsambuddhassa.


pli: Api ca tvaṁ, brāhmaṇa, gaccha, gantvā vijānissasī”ti.


pli: Atha kho bhāradvājagotto brāhmaṇo kupito anattamano yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinno kho bhāradvājagotto brāhmaṇo bhagavantaṁ gāthāya ajjhabhāsi:


pli: “Kiṁsu chetvā sukhaṁ seti,


pli: kiṁsu chetvā na socati;


pli: Kissassu ekadhammassa,


pli: vadhaṁ rocesi gotamā”ti.


pli: “Kodhaṁ chetvā sukhaṁ seti,


pli: kodhaṁ chetvā na socati;


pli: Kodhassa visamūlassa,


pli: madhuraggassa brāhmaṇa;


pli: Vadhaṁ ariyā pasaṁsanti,


pli: tañhi chetvā na socatī”ti.


pli: Evaṁ vutte, bhāradvājagotto brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā gotamena anekapariyāyena dhammo pakāsito.


pli: Esāhaṁ, bhante, bhagavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Labheyyāhaṁ bhoto gotamassa santike pabbajjaṁ, labheyyaṁ upasampadan”ti.


pli: Alattha kho bhāradvājagotto brāhmaṇo bhagavato santike pabbajjaṁ, alattha upasampadaṁ.


pli: Acirūpasampanno kho panāyasmā bhāradvājo eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā bhāradvājo arahataṁ ahosīti.


title_pli: Saṁyutta Nikāya 7.10 1. Arahantavagga

pli: Saṁyutta Nikāya 7.10


pli: 1. Arahantavagga


pli: Bahudhītarasutta


pli: Ekaṁ samayaṁ bhagavā kosalesu viharati aññatarasmiṁ vanasaṇḍe.


pli: Tena kho pana samayena aññatarassa bhāradvājagottassa brāhmaṇassa catuddasa balībaddā naṭṭhā honti.


pli: Atha kho bhāradvājagotto brāhmaṇo te balībadde gavesanto yena so vanasaṇḍo tenupasaṅkami; upasaṅkamitvā addasa bhagavantaṁ tasmiṁ vanasaṇḍe nisinnaṁ pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: Disvāna yena bhagavā tenupasaṅkami; upasaṅkamitvā bhagavato santike imā gāthāyo abhāsi:


pli: “Na hi nūnimassa samaṇassa,


pli: Balībaddā catuddasa;


pli: Ajjasaṭṭhiṁ na dissanti,


pli: Tenāyaṁ samaṇo sukhī.


pli: Na hi nūnimassa samaṇassa,


pli: Tilākhettasmi pāpakā;


pli: Ekapaṇṇā dupaṇṇā ca,


pli: Tucchakoṭṭhasmi mūsikā;


pli: Ussoḷhikāya naccanti,


pli: Santhāro sattamāsiko;


pli: Uppāṭakehi sañchanno,


pli: Vidhavā satta dhītaro;


pli: Ekaputtā duputtā ca,


pli: Piṅgalā tilakāhatā;


pli: Sottaṁ pādena bodheti,


pli: Paccūsamhi iṇāyikā;


pli: Detha dethāti codenti,


pli: Tenāyaṁ samaṇo sukhī”ti.


pli: “Na hi mayhaṁ brāhmaṇa,


pli: balībaddā catuddasa;


pli: Ajjasaṭṭhiṁ na dissanti,


pli: tenāhaṁ brāhmaṇā sukhī.


pli: Na hi mayhaṁ brāhmaṇa,


pli: tilākhettasmi pāpakā;


pli: Ekapaṇṇā dupaṇṇā ca,


pli: tucchakoṭṭhasmi mūsikā;


pli: Ussoḷhikāya naccanti,


pli: santhāro sattamāsiko;


pli: Uppāṭakehi sañchanno,


pli: vidhavā satta dhītaro;


pli: Ekaputtā duputtā ca,


pli: piṅgalā tilakāhatā;


pli: Sottaṁ pādena bodheti,


pli: paccūsamhi iṇāyikā;


pli: Detha dethāti codenti,


pli: tenāhaṁ brāhmaṇā sukhī”ti.


pli: Evaṁ vutte, bhāradvājagotto brāhmaṇo bhagavantaṁ etadavoca:


pli: “abhikkantaṁ, bho gotama, abhikkantaṁ, bho gotama.


pli: Seyyathāpi, bho gotama, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evameva bhotā gotamena anekapariyāyena dhammo pakāsito.


pli: Esāhaṁ bhavantaṁ gotamaṁ saraṇaṁ gacchāmi dhammañca bhikkhusaṅghañca.


pli: Labheyyāhaṁ bhoto gotamassa santike pabbajjaṁ, labheyyaṁ upasampadan”ti.


pli: Alattha kho bhāradvājagotto brāhmaṇo bhagavato santike pabbajjaṁ, alattha upasampadaṁ.


pli: Acirūpasampanno panāyasmā bhāradvājo eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca panāyasmā bhāradvājo arahataṁ ahosīti.


pli: Arahantavaggo paṭhamo.


pli: Tassuddānaṁ


pli: Dhanañjānī ca akkosaṁ,


pli: asurindaṁ bilaṅgikaṁ;


pli: Ahiṁsakaṁ jaṭā ceva,


pli: suddhikañceva aggikā;


pli: Sundarikaṁ bahudhīta—


pli: rena ca te dasāti.


title_pli: Saṁyutta Nikāya 7.11 2. Upāsakavagga

pli: Saṁyutta Nikāya 7.11


pli: 2. Upāsakavagga


pli: Kasibhāradvājasutta


pli: Evaṁ me sutaṁ—


pli: ekaṁ samayaṁ bhagavā magadhesu viharati dakkhiṇāgirismiṁ ekanāḷāyaṁ brāhmaṇagāme.


pli: Tena kho pana samayena kasibhāradvājassa brāhmaṇassa pañcamattāni naṅgalasatāni payuttāni honti vappakāle.


pli: Atha kho bhagavā pubbaṇhasamayaṁ nivāsetvā pattacīvaramādāya yena kasibhāradvājassa brāhmaṇassa kammanto tenupasaṅkami.


pli: Tena kho pana samayena kasibhāradvājassa brāhmaṇassa parivesanā vattati.


pli: Atha kho bhagavā yena parivesanā tenupasaṅkami; upasaṅkamitvā ekamantaṁ aṭṭhāsi.


pli: Addasā kho kasibhāradvājo brāhmaṇo bhagavantaṁ piṇḍāya ṭhitaṁ.


pli: Disvā bhagavantaṁ etadavoca:


pli: “ahaṁ kho, samaṇa, kasāmi ca vapāmi ca, kasitvā ca vapitvā ca bhuñjāmi.


pli: Tvampi, samaṇa, kasassu ca vapassu ca, kasitvā ca vapitvā ca bhuñjassū”ti.


pli: “Ahampi kho, brāhmaṇa, kasāmi ca vapāmi ca, kasitvā ca vapitvā ca bhuñjāmī”ti.


pli: “Na kho mayaṁ passāma bhoto gotamassa yugaṁ vā naṅgalaṁ vā phālaṁ vā pācanaṁ vā balībadde vā, atha ca pana bhavaṁ gotamo evamāha:


pli: ‘ahampi kho, brāhmaṇa, kasāmi ca vapāmi ca, kasitvā ca vapitvā ca bhuñjāmī’”ti.


pli: Atha kho kasibhāradvājo brāhmaṇo bhagavantaṁ gāthāya ajjhabhāsi:


pli: “Kassako paṭijānāsi,


pli: na ca passāmi te kasiṁ;


pli: Kassako pucchito brūhi,


pli: kathaṁ jānemu taṁ kasin”ti.


pli: “Saddhā bījaṁ tapo vuṭṭhi,


pli: paññā me yuganaṅgalaṁ;


pli: Hirī īsā mano yottaṁ,


pli: sati me phālapācanaṁ.


pli: Kāyagutto vacīgutto,


pli: āhāre udare yato;


pli: Saccaṁ karomi niddānaṁ,


pli: soraccaṁ me pamocanaṁ.


pli: Vīriyaṁ me dhuradhorayhaṁ,


pli: yogakkhemādhivāhanaṁ;


pli: Gacchati anivattantaṁ,


pli: yattha gantvā na socati.


pli: Evamesā kasī kaṭṭhā,


pli: sā hoti amatapphalā;


pli: Etaṁ kasiṁ kasitvāna,


pli: sabbadukkhā pamuccatī”ti.


pli: “Bhuñjatu bhavaṁ gotamo.


pli: Kassako bhavaṁ.


pli: Yañhi bhavaṁ gotamo amatapphalampi kasiṁ kasatī”ti.


pli: “Gāthābhigītaṁ me abhojaneyyaṁ,


pli: Sampassataṁ brāhmaṇa nesa dhammo;


pli: Gāthābhigītaṁ panudanti buddhā,


pli: Dhamme sati brāhmaṇa vuttiresā.


pli: Aññena ca kevalinaṁ mahesiṁ,


pli: Khīṇāsavaṁ kukkuccavūpasantaṁ;


pli: Annena pānena upaṭṭhahassu,


pli: Khettañhi taṁ puññapekkhassa hotī”ti.


pli: Evaṁ vutte, kasibhāradvājo brāhmaṇo bhagavantaṁ etadavoca:


pli: “abhikkantaṁ, bho gotama …pe…


pli: ajjatagge pāṇupetaṁ saraṇaṁ gatan”ti.


title_pli: Saṁyutta Nikāya 7.12 2. Upāsakavagga

pli: Saṁyutta Nikāya 7.12


pli: 2. Upāsakavagga


pli: Udayasutta


pli: Sāvatthinidānaṁ.


pli: Atha kho bhagavā pubbaṇhasamayaṁ nivāsetvā pattacīvaramādāya yena udayassa brāhmaṇassa nivesanaṁ tenupasaṅkami.


pli: Atha kho udayo brāhmaṇo bhagavato pattaṁ odanena pūresi.


pli: Dutiyampi kho bhagavā pubbaṇhasamayaṁ nivāsetvā pattacīvaramādāya yena udayassa brāhmaṇassa nivesanaṁ tenupasaṅkami …pe…


pli: tatiyampi kho udayo brāhmaṇo bhagavato pattaṁ odanena pūretvā bhagavantaṁ etadavoca:


pli: “pakaṭṭhakoyaṁ samaṇo gotamo punappunaṁ āgacchatī”ti.


pli: “Punappunañceva vapanti bījaṁ,


pli: Punappunaṁ vassati devarājā;


pli: Punappunaṁ khettaṁ kasanti kassakā,


pli: Punappunaṁ dhaññamupeti raṭṭhaṁ.


pli: Punappunaṁ yācakā yācayanti,


pli: Punappunaṁ dānapatī dadanti;


pli: Punappunaṁ dānapatī daditvā,


pli: Punappunaṁ saggamupenti ṭhānaṁ.


pli: Punappunaṁ khīranikā duhanti,


pli: Punappunaṁ vaccho upeti mātaraṁ;


pli: Punappunaṁ kilamati phandati ca,


pli: Punappunaṁ gabbhamupeti mando.


pli: Punappunaṁ jāyati mīyati ca,